Ҳукуматнинг Боткендаги вакиллиги: Лайлак туманига инсонпарварлик ёрдами етказилди - ҚИРҒИЗИСТОН ЯНГИЛИКЛАРИ\nҲукуматнинг Боткендаги вакиллиги: Лайлак туманига инсонпарварлик ёрдами етказилди\nЛайлак туманига юборилган инсонпарварлик ёрдами. Сурат: Хамидулло Узаков / Kloop.kg\nҲукуматнинг Баткен вилоятидаги вакилининг ўринбосари Эрлан Сапарбаев гумёрдам Лайлакка кетганини билдирди. У оғир юк ташувчи машиналарни «тожик аскарлари ўққа тутган» деб тарқалган маълумот ёлғон эканини таъкидлади.\nБиринчи вице-премьер-министр Артём Новиков «Клооп»га Лайлак туманига бугун 60 тонна инсонпарварлик ёрдами юборилганини айтган. Бу ёрдам Лайлак туманининг энг кўп жабрланган қишлоқларига етказилишини таъкидлади.\nНовиковнинг айтишича, 30 апрелда Исфана шаҳрига ва Рават қишлоғига 20 тоннадан ёрдам етказилган. Бундан ташқари, у Лайлакка яқин орада яна 100 тонна инсонпарварлик ёрдами юборилишини қўшимча қилди.\nБунгача турғунлар Лайлакда қолган Элдияр Жээналиев озиқ-овқатдан ташқари тиббий воситаларга эҳтиёж катта эканини айтган.\n«Вазият оғир. Умидсиз бўлиб қолишган. Вертолёт ва самолёт билан етказмаса бошқа йўл йўқ. Лайлак туманига жуда оз ёрдам етказилди. Самолёт билан бироз ёрдам борди. Бироқ бу етарли эмас», — деди Жээналиев.\nАкжол Рахманов Баткен шаҳрига Бишкекдан келган. Унинг Лайлак туманида яшаган ота-онаси, туғишганлари Баткен туманининг Рават қишлоғига қочишга мажбур бўлишган. Рахмановнинг айтишича, мазкур ҳудудга ёрдам келмаган.\n«Укам, ота-онам ўша ерди. Кундузи тожиклар Лайлакдан аҳолининг мол-мулкини, буюмларини, уйларини тўнаб, кечқурун уйларини ёқиб юборишмоқда. Рават қишлоғидагилар нон, озиқ-овқат бериб юборинглар деб ёрдам сўрашди. Агар ўша ерда бўлсангизлар буни амалдорларга етказинглар деб. Мен эрталабдан бери ҳаракат қилдим, озиқ-овқат учун ҳокимнинг имзосини олдим. ФҲВгача бордим. Бу ерга келсам ҳисоботини олиш олишимиз керак деб, халқдан йиғилган маҳсулотларни беришмаяпти», — деди Рахманов.\nМХДҚнинг чегара хизматидан соат 15:00 қирғиз-тожик чегарасидаги вазият кескинлигича қолаётганини билдиришди. Муассасадан тожик томон қўшимча ҳарбий техникаларни чегарадан олиш шартномасини бузиб, ҳарбийлар ва оғир ҳарбий техникаларни жалб қилишни давом эттираётганини таъкидлашди.\nАввалроқ чегара хизмати Лайлак туманининг Арка қишлоғидаги уй-жойларни тожик ҳарбийлари ўққа тутаётганини маълум қилган. Мазкур қишлоқнинг турғунлари хавфсиз жойга эвакуацияланган.\nЧегара хизмати соат 11:30да қирғиз-тожик томон Тўрткўча ҳудудидаги йўлни тўлиқ ёпиб олганини билдирган. Бу ҳудуд Баткен тумани билан Лайлак туманини бирлаштиради. Шунингдек, йўл ёпилгани сабаб Баткен туманининг бир неча қишлоқ ҳукуматларига ҳам етиш мумкин бўлмай қолди.\nБундан ташқари, МХДҚдан Тожикистон томондан тожик-қирғиз чегараси томон ҳарбий техникалар йўл олгани кузатилганини ва чегарадаги вазият кескинлигича қолмоқда деб билдиришган.\nАввалги мақолаМамитканов билан Асанбеков ЕИКнинг вазирлик хизматларига таклиф қилинди\nНавбатдаги мақолаБоткен: Қирғиз-тожик чегарасидаги отишмадан ҳалок бўлганларнинг исм-фамилияси


Озодлик Радиосининг Туркманистондаги иккинчи мухбири Аширгули Байриев ҳам шанбага ўтар кечаси қамоқдан қўйиб юборилди.\nАммо унга пойтахтни тарк этиш таъқиқланди.\nШу ҳафтада халқаро ва инсон ҳуқуқлари ташкилотлари, шунингдек чет эл давлатлари ҳукуматлари норозилик бирдирганидан кейин Байриев қамоқдан қўйиб юборилди. Озодлик радиосининг Туркман шўъбаси билан суҳбатда у ўз вазиятини шундай изоҳлади:\n”Менга нисбатан очилган жиноий иш ҳозирча ёпилгани йўқ. Мен Ашҳободда қолишим керак. Жараён давом этмоқда. Нима бўлишини кўрамиз. Бу масалани муҳокама қилиш менга таъқиқланган“, - деди Аширгули Байриев. У Туркманистон расмийлари томонидан “бўҳрон қилганлик”да айбланмоқда.\nЧоршанба куни Озодлик радиосининг бошқа мухбири Рахим Эсенов Туркманистон қамоқхонасидан қўйиб юборилган эди.


Минскда Европада хавфсизлик ва ҳамкорлик ташкилотининг ваколатхонаси ўз ишини қайта бошлайдиган бўлди.\n21 январ 2021, Тошкент вақти: 04:23\nБелоруссия Ташқи ишлар вазирлигининг маълумотига кўра, ОБСЕ идораси расман биринчи январдан очилди. Аммо бу ташкилот ходимлари ҳали бу ерга етиб келганларича йўқ. Бундан ташқари, ОБСЕнинг Белоруссиядаги миссиясини ким бошқариши масаласи ҳам ҳал этилган эмас.\nВенада ОБСЕ Котиботи Белоруссия маъмурларининг ҳамкорликни қайта бошлаш тўғрисидаги қарорини табриклади. Бу Белоруссияда инсон ҳуқуқлари борасидаги вазиятни бундан кейин ҳам кузатиб боришга имкон беради.\nБелоруссия президенти Александр Лукашенко ОБСЕ ваколатхонасини мазкур ташкилот 2001 йил президентлик сайловларининг ўтказилиши тартибини танқид қилгандан ва белорус маъмурларини инсон эркинликларини буғаётганликда айблагандан кейин ёпиб қўйган эди.


12 май 2021, Тошкент вақти: 07:21\nЭрон Ташқи ишлар вазирлиги расмийси Ҳусайн Мардининг “Озодлик”ка билдиришича, Туркманистон элчиси вазирликка чақиртирилган.\n“Биз эронлик ҳайдовчининг Туркманистонда майиб-мажруҳ бўлгунча калтаклангани юзасидан хавотир билдирдик ва ҳолат тергов қилинишини талаб этдик. Ҳозир ҳайдовчининг аҳволи ниҳоятда оғир”,- деди Эрон расмийси.\nИРНА ахборот агентлиги хабарига кўра, 17 февраль куни эронлик 60 ёшли юк машина ҳайдовчиси Ашхободда юк машиналари ҳайдовчилари учун мўлжалланган меҳмонхонадаги гигиеник ҳолатдан шикоят қилганидан сўнг калтакланган. Шундан сўнг 300дан зиёд ҳайдовчи шу ернинг ўзида бу ҳолдан норозилик билдирган. Улар туркман милициясини эронликларни камситишда айблаган.\nЭрон Ташқи ишлар вазирлиги расмийси Ҳусайн Марди Туркманистон қамоқхоналарида ҳам эронлик маҳбуслар камситилаётгани ва турли таҳқирлашларга дучор бўлаётганидан ташвиш билдирди.\n“Қамоқдаги эронликларга нисбатан ҳам қўпол ҳаракатлар қилинмоқда. Бу юзадан Туркманистон ҳукумати тергов ўтказилиши ва натижалари ҳақида бизни хабар қилиши керак. Бу уларнинг зиммасида”,- деди Ҳусайн Марди.\nЭроннинг ушбу айбловига Туркманистон томонидан бирор муносабат бўлгани йўқ. Айни пайтда Эрон расмийлари Ашхобод томонидан бундай жавоб бўлмаса ҳам ажабланмаслигини айтмоқда.\nСўнгги ҳолат эрон-туркман муносабатлари совуқлашганининг яна бир белгиси ўлароқ кўрилмоқда. Йил бошида Туркманистон Эронга газ беришни тўхтатгани ва Ашхобод газ нархини икки баравар ошириши икки давлат ўртасидаги муносабатларда совуқчилик юзага келтирган эди. Ўшанда Теҳрон ҳукумати Ашхободни “ноинсофлик”да айблаган эди.\nИкки давлат муносабатлари Туркманистон 1991 йилда мустақилликка эришганидан то шу йил бошига қадар жуда яхши эди. Ҳозир икки давлат ўртасида ишлаётган ягона газ қувури Туркманистонда Сапармурат Ниёзов президентлиги даврида, асосан, Эрон пулига қурилганди.\nТуркманистоннинг ҳозирги раҳбари Қурбонқули Бердимуҳаммедов эса Ғарб билан муносабатларни яхшилаб, туркман газининг Каспий денгизи орқали Европага чиқишини таъминловчи транскаспий лойиҳасини амалга оширишга урғу бераётир. Бир ой олдин Эрон Туркманистонни Ғарб ҳукуматлари, хусусан, Вашингтон пинжига кираётганликда айблаган эди.


xiyonatning qonli manzili yohud yangasi va uning jazmanini oldirgan qaynoga qismatiyakuniy kism\nБу гал улар иккита эшикдан чиқиб келишди.Нега боя тўғри меҳмонхонага қараб юрмади? Энди уйга қандай киради? Яна нимани баҳона қилади? Бир муддат кўчада ўйга бориб ўтирди. Кейин акасининг деворга тақаб қурилган бостирмаси тарафга қаради. Пастгина, бир ҳатлаб ичкарига кирса бўлади. Нурмурод томга чиқиб, меҳмонхонани кузата бошлади. Парда ортидаги шарпаларни илғагандек бўлди. Мана, янгаси ташқари чиқди. Кейин ўғли Элбекни чақириб, унга нималарнидир айтди. Кейин она— бола бостирма тарафга юришди. Чамаси, Зебо уни пайқаганди.\n— Элбек, — деди улар бостирмага яқинлашганида. – бу мен, сизларнинг сергаклигингизни синаб кўрмоқчи эдим.\n— Вой, қўрқитвордийз— ку, — деди Зебо ёқасига туфлаб. – Тинчликми, бунча безовта бўп қолдийз.\n— Нималар деяпсиз? – янгасининг овози қалтираб кетди. – У ерда ҳеч ким йўқ.\n— Ўзим кўзим билан кўрмагунча кўнглим тўлмайди.\nЗебо дарҳол унинг йўлини тўсди.\n— Бу қанақаси?\nҲали 26 ёшга ҳам кирмаган навниҳол йигит воқеа жойининг ўзида дунёдан кўз юмди. Уч нафар фарзанднинг онаси, гулдек оиланинг бекаси эса, касалхонага етмай жон берди.\nБу фожеада ким кўпроқ айбдор? Ўз оиласи шаъни, умр йўлдошининг орини поймол қилиб, жазосини олган аёлми, нафс йўриғига кириб, номаҳрам остона ҳатлаган мужаррадми, ўз оиласини ташлаб, пул топаман деб ўзга юртларга юзланган эрми ё жаҳл отига миниб, қўлини қонга белаган ука?\nҚонун-ку, ўз сўзини айтди. Қотил жазосини олди. Аммо, Сиз бунга нима дейсиз, азиз замондош\n← The Great Smaug: "Uyatning ikki yuzi yoxud qaynisiga nikohlangan kelin" 4-qismкайнотаси дан фарзандли болган келин →


ЎзПФЛ “Бухоро” футбол клуби раҳбариятининг алмашинуви бўйича суриштирув бошлади / CHAMPIONAT.asia\n08:35ЛаЛига. "Бетис" - "Реал Мадрид" 2:3 0 08:35Видал “Интер” сафида дебют қилди 0 08:30А Серия. "Интер" - "Фиорентина" 4:3 0 08:10“Насаф” беш турдан буён ўз дарвозаси дахлсизлигини сақлашга эришмоқда 0 07:45"Қўқон-1912": Шуҳрат Ғаниевга миннатдорчилик билдирамиз! 3 07:42"Пахтакор"нинг иродали ғалабасидан чиройли ГАЛЕРЕЯ 6 07:30Зинченко “Барселона”га ўтиши мумкин, фақат... 1 07:10Зидан Ла Лигада 100-ғалабасига эришди 0 06:59Шота Арвеладзе: "Клуб ва ишқибозлар учун жуда хурсандман" 11 05:00АПЛ. "Вест Бромвич" - "Челси" 3:3 1 03:57Питер Хюистра: "Қатарда кўпроқ ўйин ўтказишни хоҳлаймиз" 20 02:03"Истиқлол" мураббийи Мажид Намжу Мотлаг: "Бир вазиятда ҳакам яққол пенальтини бермади" 32 01:55Ла Лига. 5та гол, қизил карточка, пенальти ва "Реал Мадрид" мавсумдаги илк ғалабасини қўлга киритди 67 01:45А Серия. 7 та гол урилган беллашувда "Интер" ғалаба қозонди ва бошқа натижалар 5 01:33"Ақлли" автобус инглиз клубининг чемпионат доирасидаги ўйинига боришига тўсқинлик қилди 1\nТеглар : БухороЎзПФЛ\nМаълум бўлишича, 5 июнь куни Coca Cola Суперлига иштирокчиси бўлган “Бухоро” футбол клубида навбатдан ташқари йиғилиш ўтказилган ҳамда амалдаги директор Жамшид Ботиров ишдан олинган.\nБухоро шаҳар ҳокимлиги ҳамда вилоят жисмоний тарбия ва спорт бошқармасидан вакил иштирок этган йиғилишда Алишер Рустамов “Бухоро” футбол клубининг янги директори сифатида таништирилган. Ҳисоб бўйича бу Алишер Рустамовнинг учинчи бор клубга директор бўлиб келишидир.\nМусобақаларни ўтказиш регламентининг 6.15 бандига кўра, бирор клуб раҳбариятида ўзгариш юз берса, бу ҳақда ЎзПФЛ уч кун ичида ёзма равишда хабардор қилиниши лозим. Карантин давридан кейин қайтаётган футбол мавсуми арафасида ЎзПФЛ вазиятдан келиб чиқиб бир қатор масалаларни қайта кўриб чиқишга, айримларини ўзгартиришга мажбур. Мана шундай вақтда “Бухоро” футбол клуби раҳбариятидаги ноаниқликлар ЎзПФЛ ишини қийинлаштиради. Сабаби, ташкилот на расман огоҳлантирилди ва на янги директор тайинлови расман протоколлаштирилди. ЎзПФЛ уч кундан буён йиғилиш протоколини қўлга кирита олмади.\nЎзбекистон Республикаси Президентининг 2019 йил 4 декабрдаги “Ўзбекистонда футболни ривожлантиришни мутлақо янги босқичга олиб чиқиш чора-тадбирлари тўғрисида”ги ПФ-5887-сон Фармонига мувофиқ 13 та профессионал футбол клубларнинг устав фондидаги хўжалик жамиятлари ва ҳокимиятларнинг улушлари Давлат активларини бошқариш агентлигига ўтказилгандан сўнг Давлат мулкини сотишда тендер савдоларини ўтказиш бўйича давлат комиссиясининг қарорига асосан сотилиши белгиланган. Мазкур вазифа ижросини таъминлаш мақсадида ЎзПФЛ ҳамда Давлат активларини бошқариш агентлиги ҳамкорликда ушбу 13 та футбол клуби фаолиятини атрофлича ўрганиб чиқиляпти. Улар орасида “Бухоро” футбол клуби ҳам бор бўлиб, айни вақтда унинг активлари агентликка ўтказилаётгани сир эмас. Айни вақтда “Бухоро” футбол клубининг Бухоро шаҳар ҳокимлигига тегишли бўлган 20 фоизлик улушни, Бухоро нефтни қайта ишлаш заводига тегишли бўлган 80 фоизлик улушни агентликка ўтказиш ишлари олиб бориляпти.\n“Бухоро ПФК” МЧЖ Уставининг 15.2-бандига мувофиқ футбол клуби директори Таъсисчиларнинг Умумий йиғилиши томонидан тайинланиши ва лавозимидан озод қилиниши белгиланган.\nМана энди савол туғилади. “Бухоро” футбол клубининг янги директори қайси асосга кўра лавозимига тайинланди? Лавозимга тайинлаш жараёнидан Бухоро нефтни қайта ишлаш заводи хабардор этилдими ёки иштироки таъминландими?\nДиректорни тайинлашни расмийлаштириш билан боғлиқ тегишли хужжатлар ЎзПФЛга ўз вақтида тақдим этилмагани “Бухоро” футбол клубининг янги директори қайси асосга кўра лавозимга тайинланганини аниқлаштириш заруриятини вужудга келтирмоқда.\n“Насаф” беш турдан буён ўз дарвозаси дахлсизлигини сақлашга эришмоқда 0


23 Дек 2018 10664\nОта-она ҳадиги бежиз эмас экан-да?! «Бунинг қўрқинчли жойи йўқ» эмиш! Боғча боласини жисмоний жазолаш мумкинми? Бу бола руҳиятига қандай таъсир кўрсатади?\nЯқинда ижтимоий тармоқларда бир болалар боғчасининг жажжи қулоқсиз қизалоғи бошқалари билиб қўйиши учун стулни кўтариб туришга мажбур этилгани ҳақидаги хабар тарқалди. Чиндан ҳам, бунга ҳайрон қолмаса бўлади, унгача фермерларнинг тош кўтариб турганини ҳам кўргандик, бошқаларга ибрат бўлсин, дегандек. Аммо қачондан бошлаб болакайларни жисмоний жазолаш меъёрга айланди\nҲар бир она фарзандини кўнглида минг бир ҳадик билан мактабгача таълим муассасасига беради. Ҳадикларнинг энг каттаси - «Уни калтаклашса-я?!» Хўш, бу хавотир қанчалик асосли?\n...Беш йил олдинги шахсий тажрибамдан. Фарзандимни боғчага топшираётганимда бир энаганинг кўзлари қонга тўлганча чамаси икки яшар болакайни силкилаётганига кўзим тушди. Болакай бор овозда чинқирарди. Унинг қаттиқ чириллашидан безор бўлган энага болакайни ўриндиққа ўтқазди-да, ишига уннаб кетди. Фарзандимни ўша боғчага беришга журъат қилмадим.\nМаълум бўлишича, бошқасида ҳам вазият бунисиникидан авло эмас экан. Боғчага бораётганининг учинчи кунида фарзандим юзи оғриётганини айтди. Юзининг қаери оғриётганини сўраганимда, боғча опа урган ери оғриётганини айтди. Аниқладим, ухламагани учун шапалоқ билан сийланибди. Бу тарбиячи-ю, энагалар учун оддий, меъёридаги иш бўлиб кетган ҳам экан. Болакайлар билан бошқача ишлаб бўлмасмиш. Тўртинчи уринишдан сўнггина болаларга жисмоний жазо қўлланилмайдиган МТМни топдим. Хўш, ҳозир нималар ўзгарган? Шу савол билан фарзандлари мактабгача таълим муассасасига борадиган ота-оналарга мурожаат қилдик.\nКсения Г. (беш яшар Самиранинг онаси):\n- Фарзандим икки йилдан бери болалар боғчасига қатнайди. Бу давр ичида турли вазиятларга дуч келдик. Боғчага бормайман, деб хархаша қилган кунлар ҳам бўлди. Негадир сабабини айтмасди. Шунчаки, ҳар куни эрталаб йиғлаб, ер депсинарди. Биз эса, буни болаларча инжиқлик қиляпти, деб қабул қилардик. Чунки аксарият болакайлар боғчага бормайман, деб йиғлашади-да! Адашган эканмиз. Ухлаш пайтида кўзи очиқ ётган болаларни шиппак билан уришар экан. Нега шундай қилишларини билиш учун борганимда, бунинг қўрқинчли жойи йўқлигини айтишди. Ҳеч ким қаттиқ урмасмиш, бу шунчаки профилактика учун, шундай қилишса, болалар тезроқ ухлармиш. Хуллас, теп-текис жойда жанжал кўтарганга чиқиб қолдим. Кейин менга зўр бериб, болаларни тарбиялашда баъзан жисмоний жазо ҳам кераклигини тушунтиришга ҳаракат қилишди. Шундай қилинса, бола қўрқаркан ва барча айтганингни қиларкан. Ҳазм қилолмаганим, бу гапларни менга педагогик маълумотига эга мутахассисларнинг айтгани бўлди. Хуллас, боғчадан фарзандимни чиқариб олдим. Бошқасида бундай вазият юзага келгани йўқ, фарзандим ҳам жон-жон, деб боғчага қатнаяпти.\nВиолета С. (тўрт яшар Самвэлнинг онаси):\n- Фарзандимнинг боғчага қатнаётганига энди уч ойдан ошди. Унгача узоқ вақт бир қарорга келолмай, иккиланганман. Яқинларим ва танишларим МТМда болани хафа қилишлари мумкинлигини айтишарди. Ҳатто, қулоқсизлиги учун стулга боғлаб қўйишлари ёки эсини киритиб қўйиш учун овқат бермасликлари мумкинлигигача айтишарди. Аммо бари оддий ваҳима бўлиб чиқди. Фарзандимнинг гуруҳида ажойиб тарбиячи ишлайди. Барча ахборотни болаларга интерактив шаклда – ўйин орқали етказади. Уч ой ичида фарзандим ўзгарди, гап уқадиган ва мулоқотга тез киришадиган бўлди.\nАльбина Ж. (беш ёшли Сафинанинг онаси):\n- Қизалоғим учун болалар боғчаси ҳақиқий синов бўлди. Ҳар куни йиғлаб келарди, сира боғчага боргиси келмасди. Бошида буни ҳаммамиз кўникиш жараёни, деб ўйладик. Кўпчилик болакайлар бошида боғчага боришни истамайди, йиғлайди, хархаша қилади. «Бу ўрганиб кетгунча», деб ўйлардик. Аммо ҳеч нима ўзгармади. Қайтанга фарзандимиз одамови бўлиб қолди. Тарбиячи билан гаплашдим. У эса, ҳаммаси жойидалигини, бола ҳали ўрганмаганини айтди. Орадан бир йил ўтиб, тасодифан МТМга вақтидан анча эртароқ бордим ва қўйидаги манзаранинг гувоҳи бўлдим. Энага барча болаларни стулчаларга ўтқазиб, қўлларини тиззаларига қўйишга мажбур қиларди. Агар қайси бири қўлини тиззасидан олса, оёғига шаппатиларди. Мени кўргач, болаларнинг жуда қулоқсизлиги, шундай қилмаса, гапни дарров тушуниб олмасликларини айтиб, ўзини оқлашга тушди. Яъни ҳали тўрт ёшга ҳам кириб улгурмаган болакайлар тарбиячи ва энаганинг барча айтганини қилиши керак экан. Кейинчалик бу кучсизларга нисбатан тажовузкорликни келтириб чиқарса ҳам ҳайрон қолмаса бўлади. Негаки, болакайлар буни кучлиларга ҳамма нарса мумкин, дея қабул қиладилар. Хуллас, фарзандимни ўша боғчадан олиб кетдим. Қизалоғим ҳозир турли болалар курсларига қатнаяпти, бўш пайтлари уйда бувиси билан бирга бўлади.\nБиз ҳар бири ўз тарихини сўзлаб берган яна бир неча кишилар билан суҳбатлашдик. Уларнинг айтишича, болалар боғчасини танлаш, қопда мушук сотиб олгандай гап экан. Фарзандингиз яхши тарбиячининг қўлига тушиб қоладими ёки аксинча, олдиндан билиб бўлмайди. Афсуски, болани жисмоний жазолаш биринчи марта учраётган ҳолат эмас. Айримлар бу ишни оқлаш учун тарбиячининг жаҳли чиқиб кетганини ва бунинг ёмон томони йўқлигини айтиши аниқ, албатта. Ахир, уйда ота-оналар бир-иккита болакайни эплашга қийналади, мактабгача таълим муассасаларининг гуруҳларида 40 тагача болакай тарбияланади. Бундай қонун-қоидаларга амал қилиш тарозисининг бошқа палласида эса, ҳали жуда мўрт ҳисобланган болакай руҳияти турибди. Унга таъсир қандай бўлишидан қатъи назар, улғайганда барибир ўзини кўрсатади.\nВазиятларга ойдинлик киритиш мақсадида Мактабгача таълим вазирлигига мурожаат қилдик. У ерда бизга педагогларнинг бундай хатти-ҳаракатига йўл қўйиб бўлмаслигини ва ота-оналар ҳам бунга кўз юммаслиги лозимлигини тушунтиришди. Қолаверса, Ўзбекистон Республикаси Президентининг 2018 йил 30 сентябрдаги «Мактабгача таълим тизимини бошқаришни такомиллаштириш чора-тадбирлари тўғрисида»ги қарорига асосан, 2018 йил 3 декабрда «Мактабгача таълим муассасасининг Кузатув кенгаши ҳақида»ги Низом тасдиқланди. Илк марта ота-оналар, ва шунингдек, жамоатчилик тузилмалари бошқарув ваколатига эга бўлди. МТВ Мактабгача таълим муассасалари фаолиятини ташкил этиш бошқармаси бошлиғи ўринбосари Санжар Обидовнинг айтишича, кузатув кенгашлари тизимни тубдан ўзгартириб юборади. Илгари боғча мудиралари фақат мактабгача таълим муассасаларининг ҳудудий бўлинмаларига ҳисобот берган бўлса, энди хатти-ҳаракатлари учун бундан манфаатдор ота-оналар олдида ҳам жавобгар. МТМ раҳбарлари мустақил бирор қарор чиқара олишмайди. Қўли эгри ходимлар эса, маблағларни қонунга тўғри келмайдиган ишларга сарфлаш имкониятидан маҳрум бўлади. Ота-оналар нафақат молиявий (молиявий ҳолат, фойда, сарф-харажат, бюджет ва бюджетдан ташқари, ҳомийлар маблағлари ҳақидаги) ҳисоботни кузатиб боришлари, балки болалар боғчаси ходимлари фаолияти ҳақида сўровнома ўтказиши, муҳим вазифаларни аниқлаб олиши ва уларнинг бажарилишини кузатиб бориши мумкин. Кузатув кенгаши таркибига ҳар бир гуруҳдан уч нафар ота-она, иккита - педагог ва тарбиячи ёрдамчиси, битта - мактабгача таълим ҳудудий бўлими вакили ва жамоатчилик тузилмаларидан икки киши киритилади.\nТўғри, кенгаш мавжуд барча муаммоларни ҳал қила олмайди, албатта. Аммо бу саъй-ҳаракатлар натижасида болакайларни жисмоний жазолаш барҳам топишига умид қилиб қоламиз. Ота-оналар ҳам фарзандини боғчага беришда хавотирга тушмайди.\nИстеъмолчиларни табиий газ билан таъминлашни яхшил…\n10 Июл 2020 3316\n10 Июл 2020 2919\n10 Июл 2020 2675\n14 Июл 2020 2601\n9 Июл 2020 2550\n8 Июл 2020 2350\n8 Июл 2020 2164\n22 Июл 2020 2054\n20 Июл 2020 1946\n24 Июл 2020 1767\n24 Июл 2020 1595\n24 Июл 2020 1569\n24 Июл 2020 1212


Саудия Арабистонининг Мадина шаҳридан келган Абдулбосит Абдулҳодий Андижонда тикувчилик йўналиши бўйича истиқболли лойиҳани тақдим этди. Бу ҳақда «Халқ сўзи» хабар берди.\n— Арабларнинг миллий кийимлари Хитойда ишлаб чиқарилади, — дейди инвестор. — Лекин Ўзбекистонда етиштирилган пахта хом ашёси сифатлилиги билан ажралиб туради. Шу сабабли Қўрғонтепа туманидаги «Қўрғон грук» МЧЖ билан ҳамкорликда араблар миллий кийимларини тайёрлашни режалаштирдик. Бунинг учун Андижонда барча шароит бор.\nЛойиҳа амалга оширилгач, дастлаб 100 та иш ўрни яратилади. Бу эса «Қўрғон грук»нинг ишлаб чиқариш суръати уч баробар ортишига сабаб бўлади. Ҳамкорликдаги режалар ижобати натижасида қўрғонтепалик чеварлар томонидан тикилган маҳсулотлар «Ал Андижоний» бренди остида дунё бозорига кириб боради.\n12.9.2019 6768 Батафсил


Ўзбек муҳожири Москва шимолида пахта етиштирмоқда\nМосква вилояти шимолидаги Солнечногорск туманида ўзбек муҳожири юртидан келтирилган экинларни етиштириш устида амалиётларни давом эттирмоқда. Бу йилда Расулжон Исоқов пахта етиштирганини хабар қилди.\nОзодлик радиоси 55 ёшли бешариқлик Расулжон аканинг Москва шимолида бир неча йилдан буён олиб бораётган селекция амалиётларини кузатиб келмоқда.\nХоругвино қишлоғида ҳам бошидан қўқон дўппи тушмайдиган ва Москвани Бешариққа айлантириш ниятида бўлган бу инсон бу йил ҳам Озодлик мухлисларини Подмосковега қовун сайлига чақиришини ваъда қилган эди.\nБу йил Расулжон Исоқов пахта ғўзаларини етиштиргани тўғрисида хабар қилди.\n- Мен ўтган йили Москванинг шимолида ҳандалак етиштирганим тўғрисида Озодлик радиоси орқали кўпчиликка ахборот берган эдим. Менинг электрон почтамга шундай хат келдики, “Расулжон ака, ҳамма нарса эксангиз ҳам пахта экмасангиз бўлди!”, деган хат олдим. Шу туртки бўлди-да, мен бу йил пахта экдим. Ҳозир ғўзаларим – электрон почта орқали суратларини ҳам жўнатдим – очилиб қолди. Бир ҳафта ичида қийғос очилади! Кўп экмадим, шунчаки синаш учун 20 туп ғўзам бор, - дейди Расулжон ака.\nРасулжон ака ўз тажрибалари орқали Россиянинг бепоён кенгликларида ҳам пахта етиштириш мумкинлигини намойиш қилиш ва жамоатчилик эътиборини қаратиш, ишсиз қийналиб юрган юртдошларни Россия қишлоқ хўжалигига жалб қилиш ниятида экан.\n- Минг-минглаб бўш Россия территорияларида, агарда, бизнинг ботаник-олимларимиз келиб синаб кўрса, эрта пишадиган пахта навларини етиштирса, деган эдим. Бизнинг ўзбек халқига янги иш жойлари очилармиди... Ахир бизда пахтакорлар жуда кўп, Ўзбекистоннинг 70-80 фоизи пахтани яхши тушунади, билади. Мен шунга кимгадир туртки бўлади, деб Москванинг шимолига экдим. 15 май куни уй шароитида тувакка чигит экдим. Тўртта барг чиқарганидан кейин ташқарига олиб плёнка билан ёпдим. Қарасам, совуқ – парникка олдим. Ҳозир мана ташқарида турибди. Битта ғўзада 9 кўрагим бор, яна бир ҳафта ичида осилиб қолади. Қизиқиб Ўзбекистонга телефон қилсам, у ерда ҳам баъзи жойларда беш-олтита кўрагли пахта чиқибди. Шунинг учун Москванинг шимолида 9 та кўраг чиқариш биринчи йилда, менимча бу катта ютуқ, - дейди селекция сирларини ўрганаётган Расулжон Исоқов.\nРасул Исоқов билан суҳбат\nФарғоналик бу деҳқон пахтадан ташқари Ўзбекистондан келтирилган қатор бошқа ўсимликларни етиштиришга эришганини гапиради.\n- 200 тол кўчатини экдим. Қаламчалардан ҳаммаси кўкарди. Бу йил “Москвани Бешариққа айлантираман”, деб 200 туп тол экдим яна. Мажнунтолни ҳам кўпайтираяпман – олди 5 метрдан ошиб кетди. Ундан кейин, мирзатерак эккан эдим – бўлмади. Лекин, бақатеракдан тўртта олиб келган эдим – тўртталаси ҳам кўкарди. Атиргулларим очилди. Ҳандалакни бир жойга экардим, бу йил қўшниларга ҳам олиб кириб экиб бердим. Қўшнилар хурсанд бўлиб “Қачон ейилади, қандай ейилади, бодирингга ўхшайдими?” деб сўрайди. Уччала қўшним ҳам хурсанд! Биз Бешариқда асосан сариқ сабзидан ош қиламиз. Шунинг учун, сариқ сабзи билан оқ пиёз экканман – шуни ошини еяпмиз, дамлаб,- дея кулади Расулжон ака.\nРасулжон Исоқов қарийб 9 йилдан буён Россияда юрганини гапирар экан, ўз юртини ҳар куни соғинишини, бироқ олий ўқув юртида ўқиётган ўғлининг контрактини тўлаш учун яна бир неча йилга қолиб кетиши мумкинлигини айтади.\n- Ҳаёт бирдек этаяпти. Ёшимиз ўтиб қолаяпти, холос. Шундан уйланаман... 55 га кирдик энди, қачонгача энди бу Россияда юраман, билмайман. Шу қишлоқда ёши энг каттаси мен, уялиб ҳам қоляпман бундай юришга. Бизда ўзбекчиликда маҳалла-куйга аралашиш дегани бор, марака-тўйларга қатнашиш дегани. Шуларга қатнаша олмасдан шулардан афсусланаяпман, холос. Бешариққа қайтишни ўйлаб ҳам кўрганим йўқ: фарзандим студент, Ўзбекистонда болани ўқитиш қийин, -дея дардлашди бешариқлик Расулжон Исоқов.


«Ўзбекистонда мультимедиа журналистларининг янги авлоди тарбияланади» – Фирдавс Абдуҳолиқов - EFFECT.UZ\n«Ўзбекистонда мультимедиа журналистларининг янги авлоди тарбияланади» – Фирдавс Абдуҳолиқов\n. 09:55 | 04.05.2021\nТошкентда Рене Фалкнер, Борис Максудов, Бахтиёр Турахонов ва бошқа етакчи мутахассислар бошчилигида ёш журналистларнинг медиа-курслари бошланади,иштирокчилар кастинг асосида танлаб олинади.\nЎқув машғулотлари ЎзЭОАВМА, қатор маҳаллий телеканаллар ва Ёшлар ишлари агентлиги томонидан ташкил этилмоқда.\nКастинг 3-7 май кунлари пойтахтимиздаги Ёшлар ижод саройида бўлиб ўтадиган “Янги Ўзбекистон. Янги нигоҳ ” медиаҳафталиги доирасида бўлиб ўтади.\nУмумий ҳисобда 100 киши танлаб олинади, улар медиа соҳасидаги бир қатор касблар бўйича чуқур ўқув курсларида таълим олишади. Курсларни бошлашдан олдин уларга керакли жиҳозларнинг тўлиқ тўплами – камера, компьютер, камера берилади.\nЖорий йилнинг сентябрь ойигача давом этадиган курсда талабалар стипендия олишади. Ёшлар кўп форматли медиа-контент яратиш бўйича билим ва кўникмаларга эга бўлишади.\nУлар телевидение репортажларини суратга олишни, блог юритишни, ахборот сайтлари учун мультимедиа материалларини тайёрлашни ва радиосюжетлар тайёрлашни ўрганишади.\nКурсларни тугатгандан сўнг, ёшлар универсал медиажурналист сифатида фаолият олиб боришлари мумкин. Етакчи телеканалларнинг мутахассислари педагог вазифасини бажаришади.\nУлар SMM ва PR, монтаж, видеосъемканинг хусусиятлари ва сирлари, ахборот дастурларини тайёрлаш, ток- шоуларни яратиш бўйича мутахассисларни тайёрлашади.\nЁшлар ўзларининг амалий кўникмаларини пойтахтдаги давлат ва нодавлат телеканалларининг студияларида ривожлантириш имкониятига эга бўлишади.\n“Замонавий ёшлар кўп қиррали, улар ҳар қандай кўникмаларни тезда ўзлаштиришлари ва бир вақтнинг ўзида бир нечта йўналишларда ривожланишлари, профессионал ўсишга эришишлари мумкин.\nМедиа курслар илғор технологиялар, тажрибали мутахассислар ва замонавий технологиялар ёрдамида теле-, радио- ва интернет журналистикасида фаолият олиб бориш қобилиятига эга мутахассиларни тайёрлаш имконини беради.\nЯнги Ўзбекистондаги ҳаётимиз жадал равишда ривожланмоқда ва атрофдаги барча нарсаларнинг, шу жумладан, медиамаконнинг трансформациясини талаб қилмоқда.\nОдамлар ижтимоий тармоқлар, телевидениега кўпроқ қизиқяптилар ва шу сабабдан медиа, истеъмолчиларнинг талабларига қараб ишлаши керак.\nШу ўринда Ўзбекистон 60 фоиз ёшлардан иборат мамлакат эканини ҳисобга олиш лозим. Шунинг учун ёшлар талабига жавоб бера оладиган контентни ярата билиш муҳим.\nБундай контентни фақат ҳар қандай форматда ишлай оладиган, серқирра ва мамлакат ҳаётини тезкорлик билан ёрита оладиган ёш авлод журналистлари, мултимедия контент муаллифлари яратиши мумкин”, – дея таъкидлади Ўзбекистон электрон оммавий ахборот воситалари миллий ассоциацияси раҳбари Фирдавс Абдуҳолиқов.\nЛойиҳанинг биринчи босқичида медиа-курслар Тошкентда ўтказилади. Иккинчи босиқчда Ўзбекистоннинг бошқа ҳудудларидан ёшлар танлаб олинади. Ҳар бир вилоятдан 10 нафардан ёшларни танлаб олиш режалаштирилган.\nTeglar:ЎзЭОАВМА, Фирдавс Абдухолиқов


1 йил аввал 1050 siyrat.uz\nАгар Муҳаммад соллаллоҳу алайҳи васалламнинг ҳаётларига, хоҳ у рисолат дамларидан олдин ёки кейин бўлсин, чуқур, теран назар ташласак, шубҳасиз, у Зот алайҳиссалом молу давлат ортириш илинжида юрган ёки бирор мансаб, обрў кўзлаб пайғамбарликни даъво этган сохта Пайғамбар эмас, балки зиммасидаги масъулиятини адо қилиш йўлида дунё бойликлари ва мансабларидан юз ўгирган барҳақ Пайғамбар эканликларига гувоҳ бўламиз. Расули акрам соллаллоҳу алайҳи васаллам нубавватдан олдин моддий қийинчиликка асло дуч келмаганлар. Чунки у Зот соллаллоҳу алайҳи васаллам кирими яхши савдогарлардан эдилар. Бироқ нубувват соҳиби бўлганларидан сўнг моддий ҳаётлари оғир бир ҳолатга келиб қолди. Бунинг тасдиғини У Зот алайҳиссаломнинг ҳаётлари ёритилган ривоятлардан топамиз. Расулуллоҳ соллаллоҳу алайҳи васалламнинг аёллари Оиша розияллоҳу анҳо: «Эй жияним, икки ой ўтибди ҳамки, Расуллоҳ соллаллоҳу алайҳи васалламнинг аҳли байтлари (таом тайёрлаш учун) ўчоққа ўт қаламадик», дедилар. Шунда жиянлари: «Нима еб кун кечирардингизлар?» деб сўради. Оиша онамиз: «Икки қора нарса (хурмо ва сув) билан», дедилар. Муҳаммад алайҳиссаломнинг ансор розияллоҳу анҳумлардан бир неча қўшнилари бўлар эди. Улар оламларга раҳмат бўлган Пайғамбаримиз алайҳиссаломнинг уйларига туя сутидан улашиб турар эдилар. Яна бир ҳақиқат Оиша онамиздан ривоят қлинади: Муҳаммад соллаллоҳу алайҳи васалламнинг оилалари у Зот Аллоҳнинг ҳузурига риҳлат этгунларича уч кун (кетма-кет) туйиб оқ буғдой нони емаган. Ибн Аббос розияллоҳу анҳу: Набий соллаллоҳу алайҳи васаллам очиққаннамо бир неча кунларни ўтқазар, оила аъзолари эса кечки овқатга ҳеч вақо топа олмас эди. У Зотнинг одатий нонлари арпа унидан эди. Пайғамбаримизнинг ётоқлари қандайлиги ҳақидаги Оиша онамизнинг бу гаплари ақли расо одамни бир сескантирмай қўймайди: Оиша розияллоҳу анҳо айтадилар: «Расулуллоҳнинг ётоқ тўшаклари хурмо пўстлоғи солинган тери эди». (Имом Бухорий ривояти) Саҳоба розияллоҳу анҳумлардан бири Амр ибн Ҳорис розияллоҳу анҳудан ривоят қилинади: «Расуллоҳ соллаллоҳу алайҳи васаллам вафот этганларида минишга оқ ҳачирдан бўлак бирор улов қолдирмаган эдилар. Қурол аслаҳаларидан эса қилич, совут ва темир дубулғаларигина қолган эди. Буларга қўшимча садақа қилиб қолдирган бир оз ерлари ҳам бор эди».(Имом Бухорий). Пайғамбаримиз соллаллоҳу алайҳи васаллам зоҳид бўлиб ҳаёт кечирдилар. Ҳолбуки, барча мусулмонлар у Зот учун бор-будини беришга тайёр эди. Пайғамбаримиз соллаллоҳу алайҳи васалламни мана шундай камтарона ва зоҳидона ҳаётда кўриб, «Бу одам мансаб, бойлик ва обрў истаб нубувват даъво қилган», деб бўладими? Салтанат ва ҳукмронлик даъвоси олди таомларни истеъмол қилиш ва энг олди либослар кийиб, данғиллама қасрларда яшашга интилаётган одамда намоён бўлади. Тасаввур қилиб кўрайликчи, Расулуллоҳ соллаллоҳу алайҳи васалламнинг ҳикмат-ла йўғирилган ҳаётлари шундай бўлганмиди? Ушбу саволга жавоб топиш мақсадида қуйида у Зот алайҳиссаломнинг ҳаётларидан бир неча парчаларни келтирамиз: Аллоҳнинг элчиси, муаллим, давлат раҳбари ва қозиси (суд раиси) бўлишларига қарамай, Расули акрам соллаллоҳу алайҳи васаллам муборак қўллари ила эчки соғишни ўзларига одатий бир ишдек кўрар эдилар. Кийим-бошларини ўзлари қараб юрар, ҳатто оёқ кийимларини ҳам ўзлари таъмирлардилар. Яна ҳам эътиборлиси: уй ишларга ҳам бефарқ эмасдилар, оилаларига кўмаклашар эдилар. Ночор, касалларни зиёрат қилардилар. Тарих гувоҳ бўлган «Хандоқ ғазотида» асҳоблари ила тош ташиган эдилар. Беихтиёр у Зотнинг ҳаётларини инсониятга тавозеъ, камтарлик борасида Аллоҳ таоло тамонидан юборилган гўзал намуна дейсан киши! Асҳоблари Расулуллоҳ соллаллоҳу алайҳи васалламга қаттиқ муҳаббат қўйганлари боис у Зот алайҳиссаломни жуда эҳтиром қилар эдилар. Бу эҳтиромнинг чегараси йўқ эди. Шундай бўлишига қарамай Набийюллоҳ: «Ибодат фақат Аллоҳ таолонинг ўзига бажо келтирилади, унга бирор шахс тенглаштирилмас», дея таъкидлар эдилар. Расулуллоҳнинг асҳобларидан бўлмиш Анас розияллоҳу анҳу айтадилар:«(Бизга) Расулуллоҳ соллаллоҳу алайҳи васалламданда суюкли киши йўқ эди. Шунга қарамай, Расулуллоҳ соллаллоҳу алайҳи васаллам кириб керганларида, бошқа мансабдор киши келганида одамлар ўринларидан турганидек, (асҳобларининг) туришликларига рухсат бермас эдилар». Пайғамбарликнинг илк онларида (Макка мушрикларнинг қармоғидалиги боис) бирор даъват ижобат этилишидан умид қилиб бўлмасди. Айни ўша дамда Расулуллоҳ соллаллоҳу алайҳи васаллам ва асҳоблари ҳар турлик азоб, уқубатларни бошдан ўтказган эдилар. Ҳабибимиз эса Қурайш катталаридан залолатга чорловчи бир таклифга йўлиқдилар. Вoқеа қуйдагича эди: Қурайш ўз раҳнамолари Утбани Расулуллоҳ соллаллоҳу алайҳ васалламнинг ҳузурларига бундай таклифлар билан юборишди. У Расулуллоҳ соллаллоҳу алайҳи васалламга қарата: «Агар сенга мол-дунё керак бўлса, орамизда энг катта бойга айланишга етарли молни тўплаб берайлик. Агар бошлиқ бўлишни истасанг, сени ўзимизга бошлиқ қилиб оламиз ва сен рози бўлмаган бирор ишда қарор ҳам чиқармаймиз. Агар сенга подшолик керак бўлса, сени ўзимизнинг подшоҳимиз деб эълон қиламиз», – дея бор гапни айтди. Бу таклифнинг амалга ошиши Муҳаммад алайҳссаломнинг бир оғиз розиман, деган сўзларига боғлиқ эди, холос, лекин бу инсонларни «Ислом» динига даъват этишдан, шериксиз, ягона илоҳ – Аллоҳга ибодат қилишдан тўсишлик баробарида эди. Бу – дунё фойдасини кўзлаган киши учун йўлдан оздирадиган таклиф эмасми? Биласизми, Расулуллоҳ соллаллоҳу алайҳи васаллам ана ўша таклиф билдирилган пайтда сал бўлса-да иккиландиларми? Йўқ ҳеч иккиланишсиз, жазм-ла Аллоҳ таолонинг қуйидаги оятларини жавоб қилиб тиловат қилдилар: «Меҳрибон ва Раҳимли Аллоҳ номи ила «1. Ҳа-а. Мийм. 2. (Бу) Роҳман ва Раҳим томонидан нозил қилинган. 3. Биладиган қавмлар учун оятлари муфассал баён қилинган китобдир. 4. Хушхабар бергувчи ва огоҳлантиргувчи бўлган ҳолидадир. Бас, кўплари ундан юз ўгирдилар. Энди улар эшитмаслар». Сураи каримани 38-оятигача ўқидилар. Бошқа бир сафар, ёшлик чоғида ота-онаси ўрнида боқиб катта қилган амакилари, Абу Толиб Пайғамбаримизни Исломга даъват этишдан тўхташларини сўраганида, Расули акрам соллаллоҳу алайҳи васаллам : «Эй амаки, Аллоҳга қасамки, агар (Қурайш) ўнг елкамга қуёшни, чап елкамга ойни қўйиб, бу ишдан қайтармоқчи бўлса, Аллоҳнинг ўзи бу динни изҳор этмагунча, тарк этмайман», дедилар. Расулуллоҳ ва саҳобаларнинг ўн уч йил мобайнида кечирган ҳаётлари фақат таъқиб ва тазйиқ билан кечкан эмасди? Кофирлар бир неча бор у Зот алайҳиссаломни ўлдиришга уриниб кўришди. Бадабхтлар бир сафар ҳеч кимнинг кўтаришга тоқати етмайдиган катта улкан тошни у Зот алайҳиссаломнинг муборак бошларига улоқтиришди. Бошқа сафар эса таомларини заҳарлаб ўлдиришга уриниб кўришди. Душманлар устидан ғалабага эришгунча, бундай қийинчиликлар ва захматли ҳаётда яшашга нима ундади экан? Нусрат қозониб, устунликни қўлга киритиб, албатта, нажот Аллоҳнинг ўзидангина берилиши ва бу ўринда шахсий бирор истеъдод йўқ эканини таъкидлаб, кўрсатган тавозеълик ва олийжанобликларини қайси сўз, қандай гап билан ифодалаб бериш мумкин? Энди айтинг-чи? Агар у Зот худбин, мол ва обрўга ружу қўйган шахс бўлганларида, мана шу олийжаноб сифатлар худбин ва дунёпарасат одамга мос келадими? (Йўқ, албатта). Аллоҳ барчаларимизни ҳидоятда бардавом айласин. Андижон Саййид Муҳйиддин махдум номидаги ўрта махсус Ислом билим юрти 4-босқич талабаси Қурбонов Салоҳиддин.\nБИЗ-ЧИ? БИЗ ҚАНДАЙ УММАТМИЗ?


Бу ҳақда “Ўзавтосаноат” ширкати матбуот ҳизмати мулозими Озодликка маълум қилди.\n- Профилактик таътилдан сўнг General Motors таркибидаги барча корхоналар қайтадан фаолиятга киришди, конвейер линиялари аввалги режимда ишлаб чиқаришни бошламоқда, - деди “Ўзавтосаноат” ширкатининг матбуот ҳизмати мулозими.\nАввалроқ General Motors ва автомобиль двигателларини ишлаб чиқарувчи GM Powertain Uzbekistan заводи қарийб бир ойга беркитилгани ва ишчилари ҳам 1 августдан бошлаб, “ҳақ тўланмайдиган меҳнат таътилига” чиқарилгани ҳақда Озодлик хабар берган эди.\nОзодлик Асакадаги завод ишчиларига таътилдан олдин ҳам бир неча ой давомида иш ҳақи тўланмаётгани ҳақида ҳам хабар қилган эди.\nҚариндоши Асака заводида ишлашини айтган Озодлик манбаси ҳам бу ҳақда айтган.\nАммо, GM Uzbekistan шаркати матбуот ҳизмати мулозими бир ойлик таътил режа бўйича эълон қилинганини айтиб, ишчилар ойликлари тўланмагани ҳақидаги хабарларни инкор этди.\n- Бу таътил олдидан белгиланган режага мувофиқ бўлди, ишчиларга ойликлар берилмаган, деган гап-сўзлар асоссиз, - деди GM Uzbеkistan мулозими.\nАсакадаги заводга эҳтиёт қисмлар етказиб берувчи ширкат ходими, завод ишчиларининг "мажбурий таътилга" чиқарилишини автомобиллар савдосининг кескин қисқаргани билан боғлайди.\nЎша ходимнинг Озодликка айтишича, ҳозир завод конвейер линияларида иш қайта бошланган.\nGM даги "мажбурий таътил" автомобиллар савдоси кескин қисқаргани билан боғланган.\n- Бир ой ичида Т250 Chevrolet Aveo моделини ўрнатишди. Асака заводида автомобилнинг янги тури учун двигателлар ишлаб чиқаришга тайёргарлик кўрилди. Конвейер бир ой тўхтагани сабаб ишчилар ҳақ тўланмайдиган таътилга жўнатилган эди, - деди Асакадаги заводга эҳтиёт қисмлар етказиб берувчи ширкат ходими.\nАйни пайтда заводда ишлаб чиқарилаётган машиналар экспорти ҳам кескин қисқарган.\nИюль ойида Европа бизнеси уюшмаси автомобиль ишлаб чиқарувчилари қўмитаси Россияда жорий йилнинг дастлабки беш ойи давомида Ўзбекистонда ишлаб чиқарилган 8 минг 622 автомобиль сотилганини эълон қилган эди.\nБу ўтган йилнинг шу даврига нисбатан 58,7 фоизга камроқдир. General Motors ҳозирда Ўзбекистонда 9 та русумда автомобиль ишлаб чиқаради.\nЎзбекистонда ишлаб чиқариладиган машиналарнинг хориждаги асосий ҳаридори Россия ва Қозоғистондир.\nРоссия ва Қозоғистонда миллий валюталар қадри тушиб кетгани бу мамлакатларда "ўзбек машиналари" сотилишини яна ҳам камайтириши тайин, демоқда таҳлилчилар.


Ўзбекистон 12:54 / 19.10.2021 4138\n“Келажакда Тошкент шаҳрини илғор инновацион ва инвестицион ҳудудга айлантирамиз. Шаҳарда жойлашган оғир саноат корхоналари пойтахт ташқарисига босқичма-босқич кўчирилади. Шаҳарда эса юқори технологияли инновацион тармоқлар – электроника ва электротехника, Ай-Ти инжиниринг, биотехнология корхоналари жойлашади.\n“Ўзэкспомарказ” ҳудудида Тошкент халқаро молиявий маркази барпо этилади ва унда фаолият юритадиган халқаро банклар, молиявий институтлар, юридик, консалтинг ва инвестицион компанияларга қулай шароитлар яратилади. Ушбу марказ нафақат Ўзбекистон, балки минтақамиз учун Инвестициялар хабига айланади.\nШаҳар учун алоҳида Илғор лойиҳалар ва инжиниринг маркази очилади. Шунингдек, кадрлар захирасини яратиш мақсадида, “таълим – илм – тадқиқот” тамойили асосида ҳар бир олийгоҳ ўқув дастурлари “яшил” ва “рақамли” иқтисодиётга йўналтириш учун трансформация қилинади. Ушбу тизимнинг ўзаги Янги Ўзбекистон университети бўлади.\nҲар бир туманда Инновация ва технология маркази ҳамда “лойиҳа гуруҳлари” ташкил этилиб, уларда давлат-хусусий шериклик асосида алоҳида технопарк ва Ай-Ти мактаби фаолият юритади. Истиқболли лойиҳаларга Тўғридан тўғри инвестициялар жамғармаси 30 фоиз улуш билан киради ва бунга 200 миллион доллар ажратилади.\nЯнги ташкил этиладиган Ўзбекистон тараққиёт банки томонидан Тошкент шаҳри тадбиркорларига қулай шартларда узоқ муддатли кредитлар ажратиш учун 1 миллиард доллар ресурслар тижорат банклари орқали эмас, балки тўғридан тўғри йўналтирилади. Пойтахтга инвестиция ва илғор технологиялар, энг нуфузли халқаро компанияларни кенг жалб қилиш учун келгуси йили “Тошкент халқаро инвестиция форуми” ўтказилади. Бу орқали қўшимча 10 миллиард доллар инвестицияларни жалб қилиш имкониятини яратамиз.\nУмуман, Тошкент шаҳрида кейинги беш йилда 14 миллиард долларлик 2 мингга яқин инвестиция лойиҳалари амалга оширилиб, 250 мингта янги иш ўринлари ташкил этилади. Тошкент шаҳри атрофида “саноат белбоғи” ташкил қилиниб, Бектемир, Сергели, Яшнобод ва Янгиҳаёт туманлари юқори даромад келтирувчи саноат тармоқларига мослаштирилади”, деди президентликка номзод.\n08:11 / 01.12.2021 7837


ЎзА - Мамлакатимизнинг 23 туманида заъфарон плантациялари ташкил этилади\n02.03.2017 16:43 Чоп этиш версияси\nЛойиҳага кўра мамлакатимизнинг 23 туманида 50 гектардан зиёд майдонда заъфарон плантацияларини ташкил этиш, унинг хомашёсидан фармацевтика саноатида фойдаланиш, маҳсулотни экспортга йўналтириш режалаштирилган.\nГулсафсардошлар оиласига мансуб заъфарон шамолдан пана, жануб томонга бироз қия бўлган, қуруқ тупроқларда ўсади. Уни экиш муддати ўсимлик тиним даврига ўтган вақтда, яъни июль-август ойларига тўғри келади. Заъфарон туганак пиёзлари 10 сантиметр узоқликда, 15 сантиметр чуқурликда, 60 сантиметр кенгликда экилади.\nҲозирги кунда ушбу ўсимлик тиббиёт ва озиқ-овқат саноатида кенг ишлатилади. Унинг таркибида 50 фоиздан ортиқ бўёқ берувчи кроцин, 2,7 фоиз ёғ, 0,32 фоиз эфир мойи, В, В2 витаминлари, азотли моддалар, қанд, калий ва кальций бирикмалари мавжуд бўлиб, кўплаб касалликларни даволашда қўлланилади. Ўсимлик ўзига хос хушбўй ҳиди, ёрқин ранг ва таъм бериши боис турли таомларга қўшилади. Ундан қандолат маҳсулотлари, кремлар, музқаймоқ тайёрлашда ҳам фойдаланилади. Заъфарон қўшилган озиқ-овқат маҳсулотлари бир неча кунгача сифатини йўқотмайди.\nЛойиҳа тақдимотида ўсимликнинг шифобахш хусусиятлари, Ўзбекистонда заъфарон плантацияларини ташкил этиш бўйича иқлим шароитидан келиб чиққан ҳолда танланган туманлар, ўсимлик етиштириш агротехнологияси тўғрисида маълумот берилди.\nПрезидентимиз заъфарон плантацияларини ташкил этиш маҳаллий фармацевтика саноати учун хомашё манбаини яратишда муҳим аҳамият касб этишини қайд этди. Заъфарон етиштириш учун мутахассислар тайёрлаш, бунинг учун алоҳида коллежни танлаш ва ёшларни ўқитиш, Тошкент давлат аграр университетида мутахассислар тайёрлаш лозимлигини таъкидлади.\nЗаъфарон ўсимлигини етиштириш, келажакда уни кўпайтириш бўйича марказ ташкил этиш мақсадга мувофиқ эканлиги қайд этилди. Бу марказда доривор ва озиқ-овқат ўсимликлари турларини танлаш, илмий-тадқиқотларни йўлга қўйиш, ёш кадрларни соҳага йўналтириш, пировардида чет эл илғор технологияларини ўрганиш ва экспортни ташкил этиш бўйича топшириқлар берилди.\nДавлатимиз раҳбарининг бу ташаббуси олимларни янада рағбатлантирди. Илмий тадқиқотларимиз доирасида иқлим шароитимизга мос шифобахш ва озиқ-овқат тармоғида ишлатиладиган сано ўти, доривор валериана, бўёқдор рўян, доривор лаванда, тукли эрва, доривор розмарин ва икки бўлакли гинкго каби ўсимликлар аниқланди. Келажакда импорт ўрнини босувчи, экспортбоп бу турларни ҳам мамлакатимизда кўпайтириш, дастлабки плантацияларни ташкил этиш бўйича таклифлар берилди. Мазкур лойиҳанинг ишга тушиши заъфарон ва бошқа доривор ўсимликларнинг энг яхши намуналарини танлаб олиб, уларни кўпайтириш, яхлит соҳа сифатида ихтисослаштириш, фармацевтика, парфюмерия ва озиқ-овқат саноатини маҳаллий хомашё билан таъминлашда муҳим омил бўлиб хизмат қилади.\nкатта илмий ходим-изланувчи.


Порошенко "Белавиа" самолёти билан юз берган воқеа учун Беларусь президентидан узр сўради\n07:44 / 11.11.2016\nУкраина президенти Пётр Порошенко Беларуснинг "Белавиа" авиакомпанияси самолёти билан юз берган воқеа учун Беларусь президенти Александр Лукашенкодан узр сўради. Бу ҳақда "БелТА" ахборот агентлиги маълум қилди.\n21 октябрда авиакомпанияга тегишли "Боинг" самолёти Киев аэропортидан чиққандан кейин, чегарага яқинлашганда аэропорт диспетчери самолёт ортга қайтиши кераклигини айтган. Агар учувчилар буни қилмасалар, ҳавога ҳарбий самолётлар кўтарилиши билан таҳдид қилинган.\nСамолёт Киевдаги Жулян аэропортига қайтгандан кейин Украина ҳуқуқ-тартибот муассасалари ходимлари самолётдан арман журналисти Армен Мартиросянни олиб чиқиб кетишган, бироқ бироздан кейин қўйиб юборишган. Украина хавфсизлик хизматида тушунтирилишича, самолёт миллий хавфсизликка таҳдид йўқлигига ишонч ҳосил қилиш учун қайтарилган.\nҲавога ҳарбий самолётлар кўтарилиши ҳақидаги хабар дастлаб инкор қилинган, бироқ Беларусь томони самолёт экипажи сардорининг диспетчер билан мулоқоти ёзувини чоп этгач бу ҳолат тан олинган.\nМинскка учиб кетаётган самолёт бортида 136 нафар йўловчи ва экипажнинг 6 аъзоси бўлган. Ҳодиса юзасидан Минск Киевга расмий норозилик билдирган.\n4 ноябрда Мартиросян Украина ҳукуматига қарши даъво аризаси топширишини айтган. Бундан икки кун аввал "Белавиа" авиакомпанияси Киев ушбу воқеа учун "кичик миқдорда товон пули" тўлашга рози бўлганини маълум қилган.\nПорошенко Лукашенкога бу воқеага алоқадар барча айбдорлар жазоланганини маълум қилди.\nДавлатлар етакчилари бундай воқеаларнинг келажакда юз бермаслиги учун тегишли хизматлар яқин орада хавфсизлик соҳасида ҳамкорлик қилиш ҳақида маслаҳатлашув ўтказишларига келишиб олдилар.\nПётр Порошенко Александр Лукашенко Белавиа\nРоссия якунда бутунлай хонавайрон бўлади – Порошенко


Британ компанияси яхталар учун бир ўриндиқли суперкар яратди\n10:46 / 19.09.2015\nБританиянинг Briggs Automotive Company компанияси яхталарда олиб юрилиши мумкин бўлган Marine Edition Mono суперкарини яратди. Бир ўриндиқли машина Монакода сентябрь охирида бўлиб ўтадиган яхталар шоусида намойиш қилинади, деб хабар бермоқда The Daily Mail нашри.\n2,5 литрли двигатель билан жиҳозланган автомобиль 580 кг оғирликка эга. Тахминларга кўра, машина сузиш пайтида яхтанинг махсус бўлинмасига жойлаштирилади. Янги машина уни шўр сув ва шамолдан ҳимоя қилувчи занглашга қарши восита билан қопланган.\nБуюртма бўйича чиқариладиган бундай машинанинг бир донаси 500 минг фунт стерлингни ташкил қилади. Автомобиль эгалари ўз хоҳишларига кўра, салон интерьерини яхта дизайнига монанд ўзгартиришлари ҳамда яхта ёки портнинг номи ўйиб тушириладиган ёзувга буюртма беришлари мумкин.\nҲозирча буюртмаларнинг йўқлигига қарамасдан ишлаб чиқарувчилар янги машина оммалашиб кетади, деб ҳисобламоқдалар. Яхта ишлаб чиқариш билан шуғулланувчи Camper & Nicholsons компаниясининг вакили ҳозирданоқ машинага бир неча киши қизиқиш билдираётганини маълум қилди.\nМонакодаги яхталар шоуси 23-26 сентябрь кунлари бўлиб ўтади. Унда 25 метрдан 90 метргача бўлган яхталар намойиш қилинади.


ВАТАН ҲИМОЯСИГА ТАЙЁРЛАЙДИ\nҲАРБИЙ-ВАТАНПАРВАРЛИК ТАРБИЯСИНИНГ АСОСИЙ ВАЗИФАЛАРИ:\nёшларда Ўзбекистон Республикаси, унинг халқи ва Президентига садоқат, юксак ватанпарварлик фазилатларини шакллантириш;\nфаол ҳаётий позицияси ва қатъий эътиқодини, Ватан тақдири учун масъулиятини кучайтириш, ахборот-психологик хуружларга нисбатан мафкуравий иммунитетини мустаҳкамлаш;\nВатан озодлиги йўлида жасорат кўрсатган буюк аждодларимиз ҳамда Ўзбекистон мустақиллигини ҳимоя қилиш учун жон фидо этган миллий қаҳрамонларимиз билан фахрланиш туйғусини шакллантириш;\nбуюк тарихимиз, миллий урф-одат, анъана ва қадриятларнинг ҳаётимиздаги ўрни ва аҳамиятини чуқур тушунтириш, миллий ғурур ва ифтихор туйғуларини кучайтириш;\nВатанимизни ҳимоя қилиш ҳар бир фуқаронинг муқаддас бурчи эканлигини чуқур сингдириш;\nмиллий армиямизнинг ўрни ва аҳамиятини, жанговар салоҳиятини кенг тушунтириш;\nёшларга оид давлат сиёсатининг моҳиятини аниқ мисоллар билан онгига сингдириш.\nҲарбий-ватанпарварлик руҳида тарбиялаш тизими:\nмактабгача таълим, умумий ўрта таълим, касб-ҳунар таълими ва олий таълим муассасалари;\nдавлат ва нодавлат нотижорат ташкилотлари, шунингдек, бошқа ташкилотлар.\nҲарбий-ватанпарварлик тарбияси босқичлари:\n(3-7 ёшдагилар) – оила ва мактабгача таълим муассасаларида болаларга тегишли йўналишлар бўйича шеърлар, қўшиқлар ўргатиш, эртак ва ҳикоялар айтиб бериш, расмлар чиздириш, ҳарбий музейлар ва маданият ва истироҳат боғларига экскурсиялар, спорт мусобақалари ташкил этиш, давлат рамзлари (байроқ, герб, мадҳия) билан таништириш асосида уларда она юртга муҳаббат туйғулари шакллантирилади;\n(7-16 ёшдаги болалар) – ўқувчиларнинг Ватанга муҳаббати ва садоқатини мустаҳкамлаш, уларда Қуролли Кучларимизга бўлган ишончни янада кучайтириш, ёшларни жисмонан соғлом, маънавий етук, баркамол инсон сифатида шакллантириш;\n(16-18 ёшдаги ўсмирлар) – миллий армиямиз учун жисмонан бақувват ва маънан етук ёшлар зарурлиги, ҳарбий хизматнинг аҳамияти, Қуролли Кучларда олиб борилаётган ислоҳотлар ҳақида батафсил маълумот бериб борилади;\n(18-30 ёшдагилар) – ёшларнинг жисмоний ва маънавий қобилияти, етакчилик кўникмалари ва интеллектуал сало-ҳияти, профессионал малакасини ошириш, эгаллаган касбига садоқати ва фидойилиги назарда тутилади.\nҲарбий-ватанпарварлик тарбияси омиллари:\nжисмоний тайёргарликка эга бўлиш;\nҳарбий техника ва ўқ отиш қуролларидан фойдалана олиш;\nбиринчи тиббий ёрдам кўрсатиш билимларига эга бўлиш;\nҳарбий машқ ва усулларни қўллай олиш;\nфуқаролик бурчи, мажбурияти ва масъулиятини англаш;\nмамлакатнинг стратегик мақсадини билиш;\nмиллий тарихни билиш ва у билан ғурурланиш;\nмиллий қаҳрамонлар ҳақида тушунча ва тасаввурга эга бўлиш;\nмиллий манфаатлар мазмун ва моҳиятини билиш.\nҲарбий-ватанпарварлик тарбиясидаги воситалар:\nқурол-яроғ ва ҳарбий техникалар;\nўқув тренажёрлари, махсус жиҳозланган синф, хона ва жойлар;\nҳарбий кийим-кечак ва махсус анжом-аслаҳалар;\nкўргазмали-ахборот материаллари (слайд, инфографика ва ҳ.к.);\nтарғибот-ташвиқот материаллари (баннер, плакат, панно, флайр ва ҳ.к.);\nҳужжатли фильм, махсус кўрсатув ва роликлар;\nҳарбий-ватанпарварлик йўналишидаги адабиётлар;\nэлектрон ва босма ахборот манбалари.


Чортоқлик ногирон йигит ис газидан нобуд бўлди. Фожиага электрдаги узилиш сабаб бўлгани айтилмоқда\nГувоҳларнинг айтишича, ҳодисага электр печкага тегиб қолган кўрпанинг ёниб кетиши сабаб бўлган.\nГувоҳлардан бирининг сўзларига кўра, ўша куни кечқурун электр токи бўлмагани сабаб Ҳикматилла печкани ўчириб қўйишни унутган. Кечаси берилган электр токидан печка ишлаб кетган ва унга тегиб қолган кўрпа куйиб, ис гази чиқарган.\nЧортоқ электр тармоқлари идорасининг телефонлари куни билан банд бўлгани учун ҳодиса юзасидан масъулларнинг муносабатини олишнинг имкони бўлмади.\nЎзбекистонда ҳаво совий бошлангандан бери бу ис гази сабаб бўлган биринчи ўлим ҳодисаси эмас. Табиий газнинг йўқлиги, одамларнинг ўтин-кўмирга пули етмагани боис кўпчилик Хитой ва Эронда ишлаб чиқарилган печкалардан фойдаланади.\nМарҳумнинг исми сир қолишини сўраган дўстларидан бири сўнгги кунларда электр токининг тез-тез ўчаётгани фожиага сабаб бўлганини иддао қилди.\n“Ҳикматилланинг икки оёғи ишламагани билан ўзи жуда ақлли йиги эди. Мана шу ерда дўкон очиб, пайнет қиларди, телефон, электр ускуналарини ремонт қиларди. Ўтган куни ишдан совқотиб келгану, кўрпанинг тагига кириб ухлаган. Свет ўчган бўлган. Эрталаб соат бешларда синглиси қараса, уйнинг эшигидан тутун чиқяпти. Вой дод, деб ҳаммани ёрдамга чақирган. Кириб кўришса, кўрпа белигача чўғ бўлиб ёнган экан. Кечаси ток келганида печка ишлаб кетган ва кўрпаси ўшанга тегиб қолиб, ёниб кетган, дейишяпти. У аввал ис газидан ўлиб қолган, шунинг учун бўлса керак, белигача куйиб кетганини сезмаган”.\nСуҳбатдошнинг айтишича, охирги ўн кунда Чортоқда электр энергияси таъминотида узилишлар кўпайган.\n“Ўтган йили яхшироқ эди, бу йил эса кўп ўчяпти. Бир кунда 2-3 марта ўчиб, ёнади. Айниқса, кечки пайт, одамлар овқат қилаётган пайтда кўп ўчяпти".\nЧортоқ тумани электр тармоқлари корхонасининг аҳолига берилган икки телефони ҳам кун давомида банд бўлди. Чортоқликларнинг айтишларича, аҳолидан шикоят кўп бўлгани учун улар "телефон гўшагини олиб қўйишган".\nТуман ҳокимининг иш юритувчи котиби Дониёр Маҳмудов, матбуот хизмати раҳбарининг мобил телефони рақамини бериш мумкин эмаслиги, ҳоким билан гаплашиш эса, имконсиз эканини айтди.\nЧортоқ туманида яшайдиган, исми сир қолишини сўраган ўқитувчининг айтишича, табиий газнинг йўқлиги ва аҳолининг қишга тайёргарлик қилиш учун қўли калталиги, бунинг устига, электр токининг тез-тез ўчирилиши вазиятни оғирлаштирган:\n"Ҳар куни аҳолига энг керакли бўлган кечки пайт, соат олтиларда свет ўчади. Икки-уч соатдан кейин ёнади. Табиий газ йўқ, баллонли газ ҳам келмай, роса куйдирди. Қишлоқда, газсиз, светсиз яшаш жуда оғир. Ҳамманинг ҳам печкага ўтин сотиб олгани қурби етмайди. Президент яхши бўлади, деган эди. Лекин мана тўртинчи йил кетяптики, Каримов давридагидан яхши бўлмаяпти”.\nИслом Каримов бошқаруви даврида маҳаллий ОАВ ва интернет сайтлари ис газидан заҳарланиш ҳодисаларини ёритмас эди. Сўнгги уч йилда маҳаллий нашрлар ва сайтлар бу каби фожиали ҳолатларга эътибор қаратмоқда.


17.07.2021 18:43 0 1918\nТошкент шаҳар ҳокими Жаҳонгир Ортиқхўжаев коронавирусга қарши ўзбек-хитой вакцинасининг иккинчи дозасини қабул қилди.\nБу ҳақда пойтахт ҳокимлиги томонидан тайёрланган видеолавҳада маълумот берилган.\n«Коронавирус юқтирган, шифохоналарда ётганлар билан суҳбатлашяпмиз, улар вакцина олганда касаллик енгил ўтишини айтишмоқда. Ўзим ҳар йили гриппга қарши вакцинани пуллик бўлсада, сотиб олиб қабул қилардим.\nБошқа фуқароларимизга ҳам вакцина олиш тавсия этаман»,—дейди ҳоким видеода.\nАввалроқ, Ортиқхўжаев ковид-марказлардан бирига боргани хабар берилганди.


Ҳиндистон қуролланишга жиддий киришмоқда\n22:49 / 28.12.2016 8590\nҲиндистон ҳарбий-ҳаво кучлари хавфсизликнинг тегишли даражасини сақлаб қолиш учун кейинги 10 йил ичида 200-250 та қирувчи самолётни қуролланишга олмоқчи, деб айтди ҳарбий-ҳаво кучлари штаби бошлиғи Аруп Раха.\nУнинг айтишича, ҲҲКда Су-30 оғир қирувчи самолётлари етарлича, бироқ енгил ва ўрта оғирликдаги қирувчи самолётлар борасида бўшлиқлар бор.\n"Биз ҳанузгача Су-30’ни қуролланишга оламиз, улар 40 йил хизмат қилади. Енгил қирувчи самолёт (Ҳиндистонда яратилган Tejas самолёти) енгил самолётлар тоифасида бўшлиқларни ёпади. Rafale самолётлари – ажойиб самолётлар. Бироқ улардан бор-йўғи 36 та бор, бизга ўрта тоифадаги самолётлардан кўпроқ керак", деб айтди Раху. Таъкидлаш жоизки, Раха 31 декабрда ўз лавозимини тарк этади.\nРаханинг қўшимча қилишича, бунинг учун яна битта ишлаб чиқариш линиясини йўлга қўйиш керак, бироқ у қандай самолётлар линиясилигига аниқлик киритмаган. Раха, шунингдек, ҲҲК эҳтиёжларига янги ёқилғи қуювчи самолётлар зарурлигини айтди.\nҲиндистонда Зика безгагидан касалланганлар сони ошиб бормоқда\nҲиндистон С-400 хариди учун АҚШ қандай чоралар кўришини билиб олади – Трамп


Биродар Ҳасанович 1943 йилнинг 14 май кунида Тошкент шаҳрида таваллуд топган. Болалигидан миллионлар ўйинини севиб, футбол билан шуғулланишни бошлаган Абдураимов 17 ёшидан "Пахтакор"нинг асосий таркибида майдонга тушган ва дебют учрашувида "Қайрат" дарвозасини ишғол қилган. "Пахтакор" учун умумий ҳисобда рекорд миқдордаги ўйинларни ўтказган - 358та.\nШунингдек, фаолияти мобайнида "Спартак", ЦСКА ва "Мелиоратор" клублари шарафини ҳимоя қилган.\nМураббийлик фаолиятида Ўзбекистоннинг бир қатор жамоаларида ишлаган. 1994 йил Осиё ўйинларида миллий терма жамоамиз зафар қучганда мураббийлар штабида фаолият юритган.\nБиродар Абдураимов "Ўзбекистон Ифтихори" фахрий унвони лауреати ва "Шуҳрат" медали соҳиби саналади.\nАбдураимов 1968 йил СССР чемпионати олий лигаси, 1972 йил СССР чемпионати биринчи лигаси тўпурарига айланган. Чемпионатларда 106 гол уриб, Григорий Федотов клуби аъзосига айланган.\nУ ёшлигида эркин кураш билан шуғулланиб, ёшлар ўртасида Ўзбекистон чемпионига ҳам айланган. Абдураимов намойиш этган финтлар бутун СССР миқёсида машҳур саналган ва унинг ўйинларини кўриш учун стадионга кўплаб ишқибозлар ташриф буюришган.\n79 ёшга тўлаётган Биродар Абдураимовни "Пахтакор" футбол клуби номидан табриклаб, унга мустаҳкам саломатлик, ҳаётида бахтли ва ёрқин дамлар янада кўпроқ бўлишини тилаб қоламиз.


МАНТИҚСИЗ ИҚТИСОД – mulkdor.com\nAugust 7 2017, 04:08 ИқтисодКоррупция\nУзоқроқ манзилга бир тадбиркор йигит билан таксида бирга кетдик. Йўлда тадбиркор йигит ўзининг “учар”лиги-ю бойлигини намоён қилиб, роса мақтаниб борди. Мен унинг беъмани сўзларидан маъно топиш учун аниқ саволлар бериб бордим.\n– Нима фаолият билан шуғулланасиз, ука?\n– Пайнетчиман. Фирмам бор. Туманда тўртта жойда точкам бор.\n– Пайнетда даромад каттами?\n– Ий-е, ака нима деяпсиз? Ҳамма даромад пайнетдаку, биз пайнетни “пайест” деймиз ака. Бутун бойлигимиз пайнет ва пластикдан.\n– Наҳотки, сизга бериладиган икки фоиз ҳисобидан ҳам бойиса бўладими?.\n– Ака, сиз анойимисиз, у икки фоиз садақа пули-ку, эй.. Менга қаранг, пайнетда вофшее даромад бошқача. Эрталабдан кечгача нақд пулга пайнет урасиз.. сезонида тўрта точка кунига ўн, ўн беш миллионгача уради. Бу ёғи терминалга пластик сотиб олаверасиз, сотиб олаверасиз. Гоҳи паллалар йигирма фоизгача пластик нақд қилдик. Бўмагандаям ўн фоиз ест ака.. Энди ўйлаб кўринг кунлик даромад қанча..\n– Бунга банклар индамайдими? Солиқ органлари бор..\n– Банк менга нима дейди? У менга хўжайинми? Баъзида банкнинг ўзи мендан нақд пул сотиб олади.\n– Мана муундай- тадбиркор менга бурилиб ўтирди- Банкнинг раиси менга одам юборади. Аҳвол чатоқ дейди. Бугун иложини қилиб кўпроқ нақд топширсин, дейди. Мен кўнаман. Ойда охирида икки уч кун банкка ёрдам бераман. Пенсиягами, бечара ўқитувчигами пул етмаса, ёрдам бериш керакда, уларам одам-ку. Кейин банкнинг одами менга тўр фоизини қайтаради?\n– Нега? – ажабландим мен- Банк сиздан фоиз олиш ўрнига қайтарадими?\n– Нега тушунмайсиз, ака. Қайтармайди, улар ҳам нақд пул олаётган кассирларга олти, етти фоизга нақд пулни сотади. Икки, учини чўнтакка уриб тўртини менга беради. Любой кассир бунга рози. Ўн, йигирма фоизга пластик майдалагандан кўра бу яхши-ку. Кўрдингизми, ўқитувчигаям биз яхшилик қиламиз, ака.\nМен ҳеч нарса тушунмадим. Иқтисод бўйича кўп китоблар ўқиганман. Совет давриникиниям, мусатақиллик давриникиниям. Хатто Самуэльсон, Нордхауснинг китоблари-ю, Макконнеллнинг “Экономикс”игача ўқиганман. Аммо бу холатни тушунмадим.\nЎзим пластик картада иш ҳақи оламан. Бу йигит айтгандай пластигимизни(энди билсам пул эмас экан) йигирма фоизгача нақд қилган пайтларим бўлган. Шу сабаб ниманидир тушунгандай бўлдим, аммо ҳеч нарса тушунмадим.\nБу орада тоғ оралиғидаги бир ошхонага етиб келдик. Ҳамма овқатланиш учун тушди. Чоғроқ супага ўтириб овқатга буюртма бериш учун официантни чақирдик. Шу пайт “тадбиркор” (бу ёғига қўштирноқ ичида) бойваччаларга хос вазминлик билан эълон қилиб қолди:\n– Ҳаммага тандир гўшт келтиринг. Пулини мен тўлайман. Бир акахонларнинг дуосини олайлик.\nҲамманинг чиройи очилди. Ҳамма холасиникига зиёфатга келгандай овқатга ташланди. Менга эса қийин бўлди. Энди нима қиламан?. Шу карчалоннинг таомидан еб луқмамни ҳаром қиламанми? Шунга дуо бераманми? Нима баҳона топсам экан.\n– Менга обкелманг! Илтимос,- негадир овозим ғудраниб чиқди. – ошқозоннинг мазаси йўқ. –шу гапни айта-айта- жойимдан турдимда, тўғри ошхонанинг салқин ичимликлар сотадиган буфетига йўналдим. Сотувчидан бир стакан қатиқ олдим-да, унга пластик узатдим.\n– Пластик ўтмайди, ака- кўзимга тик қаради сотувчи.\n– Бу ер тоғ-ку ака. Тўлқин йўқ. Интернет ишламайди.\n– Тўғри, узр. –чўнтагимдан нақд пул чиқариб бердим.\nСупага қайтиб ҳамма тандир гўшт еганда, мен соғ ошқозонимга қатиқ ичдим. Кейин роса ўзимча иқтисод ҳақида бошқотирдим. Аммо ҳеч нарсани тушунмадим. Бу орада тадбиркор менга савол бериб қолди:\n– Бу ака дейман, ошқозонга нима қилган.\n– Ҳа, энди- студентликда орттирганмиз.\n– Во-о ! – қўлларини кўтарди тадбиркор- дунёда энг ёмон нарса бу ўқиш, ўқишга қатнаш. Мен шунинг учун ўзимни бизнесга урганман. Бўлмаса мана, акамдай ноз-неъматдан маҳрум бўлиб ўтирардим .\n– Ундай деманг-эй!- шу пайтгача жим келган таксичи гапга аралашди. – Барибир ўқиган яхши. Ўзингиз ўқимасангиз ҳам бошқаларга бу гапни айтманг. Диплом барибир керак.\n– Диплом керак! Албатта керак. Мана мен ҳозир қаерга кетаяпман. Дипломга кетаяпманда. Аммо ўқишга қатнамаганман.\n– Сиртқи ўқиш ҳозир йўқ-ку- яна гапга аралашдим мен тушунмай.\n– Қандай сиртқи, ака! Сиртқидаям олти ойдами ўқиш керак-ку. Мен кундузгидаман. Лекин тўғриси, жойимдан бир домла отвечат қилиб туради. Иқтисод факультетида деканга ўхшаган бир бало ўзи, тилим келмайди.\nБу гаплардан сўнг ниманидир тушунгандай бўлдим. Аммо барибир ҳеч нарсани тушунмадим.\nМАНТИҚСИЗ ИҚТИСОДУзоқроқ манзилга бир тадбиркор йигит билан таксида бирга кетдик. Йўлда тадбиркор йигит ўзининг “учар”…\nPosted by Anvar Buranov on Sunday, August 6, 2017\nЎзбекистонда ишсизлик нафақаси оширилади\nЎзбекистонда ишсизлик нафақаси меҳнатга ҳақ тўлашнинг энг кам миқдорига тенглаштирилган ҳолда оширилади. Бу ҳақда бандлик ва меҳнат муносабатлари вазири Шерзод Кудбиев маълум ...\nЖамиятApril 12 2019, 03:04\nЎзбекистон: ҳар бир хонадонга тегишли “истеъмол ...\nҲурматли ва азиз Ватандошлар! Муҳтарам Юртдошлар! Ҳеч биримизга сир эмаски, Мамлакатимизда йилдан-йилга тоборо оғирлашиб бораётган иқтисодий танглик ҳолати ёшидан ва ...\nИқтисодApril 25 2018, 06:04\nМеҳнат муҳожирлари ўзбекистоннинг кўринмас кучи\nРеспубликанинг бир неча вилоятларида бошқа туманларга қараганда илгорроқ туманлар бор. Ғиждувон тумани ҳам шунақа туманлардан биттаси. Бу туманнинг аҳолиси тадбиркорлиги ...\nВидеоJanuary 31 2018, 04:01


Манхэттенда ҳайдовчи одамларни босиб кетиши оқибатида 10 киши жароҳат олди\n00:29 / 16.06.2017 3982\nНью-Йоркда пиёдалар ҳайдовчи томондан автомобилда босиб кетилиши оқибатида 10 киши жароҳат олди. Бу ҳақда New York Daily News нашри сайтида маълум қилинди.\nНашр маълумотларига кўра, йўл-транспорт ҳодисаси Манхэттендаги 37-Уэст-стрит кўчаси ва 9-авеню кесишган жойда содир бўлди.\nЖароҳатланганлардан бири шифохонага етказилди, қолганларга эса воқеа жойида биринчи тиббий ёрдам кўрсатилди.\nПолиция бўлиб ўтган воқеа ва жабрланганлар сони ҳақидаги маълумотни тасдиқлади. Гувоҳларнинг айтишича, авария ҳайдовчи светофорнинг сариқ чироғида чорраҳадан ўтиб кетмоқчи бўлганлиги оқибатида юз берган бўлиши мумкин. "Фикримча, ҳайдовчи сариқ чироқни кўриб тезликни оширишга қарор қилган. Унинг машинаси такси билан тўқнашгандан кейин йўналишини ўзгартириб, пиёдалар йўлкасига чиқиб кетган", деб айтган яқин орадаги кафе эгаси Жонни Жордани.\nЯна бир кафе ходими Жамол Дайфалланинг маълум қилишича, машина пиёдалар йўлкасига чиқиб кетиб, панжара ва дарахтга урилган, сўнгра эса тезлиги пасайиб, аёлни уриб юборган.\nШунга ўхшаш воқеа Нью-Йоркда май ойи ўрталарида содир бўлганди. Ўшанда ҳайдовчи ўз автомобилида Таймс-сквер майдонида пиёдаларни босиб кетиши оқибатида бир киши ҳалок бўлганди, 20 киши жароҳат олганди. Воқеа террорчилик билан боғланмагани қайд қилинган. ЙТҲ сабабчиси 26 ёшли йигит бўлиб чиққан. У ЙТҲни содир этиш вақтида синтетик марихуана таъсири остида бўлган.\nСамарқандда экскаватор «Некcия» билан тўқнашди: ҳалок бўлганлар бор\nРоссиядаги йўл-транспорт ҳодисасида ўзбекистонликлар ҳалок бўлди


Россияда интернет устидан назорат ўрнатилади - 11.02.2016, Sputnik Ўзбекистон\nРоссия Алоқа вазирлиги интернетни давлат назорати остига олиш ҳақида қонун лойиҳаси ишлаб чиқди. Янги қонун Россияда жойлашган IP-адреслар давлат реестрини... 11.02.2016, Sputnik Ўзбекистон\n10:59 11.02.2016 (янгиланди: 12:18 11.02.2016)\nРоссия Алоқа вазирлиги интернетни давлат назорати остига олиш ҳақида қонун лойиҳаси ишлаб чиқди. Янги қонун Россияда жойлашган IP-адреслар давлат реестрини тузиб у ёрдамида интернетни назорат қилишни назарда тутган.\nТОШКЕНТ, 11 фев — Sputnik. Россия интернет траффиги устидан давлат назорати ўрнатади. Бунинг учун Россияда жойлашган IP-адресларнинг давлат реестри тузилади ва интернет-траффигида автоматик равишда IP-адреслар текишириш имконини беради, деб хабар бермоқда РИА новости “Ведомости” газетасига асосан.\nЯнги қонунга биноан, барча чет эл билан боғланувчи алоқа каналлари назорат остида бўлади. Алоқа вазирлиги мобил алоқа операторларидан фақат давлат реестрига киритилган алоқа каналларидан фойдаланишни талаб қилади.\nҲозир амал қилаётган “Алоқа ҳақида”, “Ахборот, ахборот технологиялари ва ахборотни ҳимоя қилиш ҳақида” қонунларга керакли ўзгаришлар киритилади. Ушбу ўзгаришлар ҳақида барча йирик интернет-компаниялари ва алоқа операторлари хабардор бўлган.\n“Ведомости” газетаси хабарига кўра, “ушбу ҳужжат президент 2014 йил кузида президент Владимир Путиннинг Хавфсизлик Кенгашидан кейинги буйруғини амалга ошириб, Россия интернетининг барқарор ишлаши ва керак бўлганда унинг автоном ишлаши, Фавқулодда ҳолатларда унинг чет эл интернетидан узиб қўйиш имкониятлари кўриб чиқилди.”\nУшбу қонунни амалга ошириш айнан қайси ташкилот зиммасига юкланиши ҳали аниқ эмас, лекин аксарият операторлар фикрига кўра, “Россия ягона тармоғи” ташкил қилувчиси бу “Ростелеком” бўлиши эҳтимоли катта.


Latifa.uz — Икки дўст чўлда сувсиз, нонсиз кетаётса, узоқдан бир туп олма дарахти кўринибди. Иккаласи ҳам бир-бирига қарамай югурибди. Дарахтни учида 1 донагина олма бор экан. Биринчи дўсти дарахтга тирмашиб чиқса, олма ерга узилиб тушиб кетибди. Пастдаги дўсти олмани олиб еб қўйса, тепадагиси: — Ана кўрдингми? Мен билан юрсанг олма ейсан, - дермиш.\nИкки дўст чўлда сувсиз, нонсиз кетаётса, узоқдан бир туп олма дарахти кўринибди.\nИккаласи ҳам бир-бирига қарамай югурибди. Дарахтни учида 1 донагина олма бор экан.\nБиринчи дўсти дарахтга тирмашиб чиқса, олма ерга узилиб тушиб кетибди.\nПастдаги дўсти олмани олиб еб қўйса, тепадагиси:\n— Ана кўрдингми? Мен билан юрсанг олма ейсан, - дермиш.\n#Уддабуронлар #Дўстлар #Калтафаҳмлар\n23 soat avval


«Сен ҳайвонсан. Тўхтаб тур, сен бола...»...\n02.08.2021 08:53 0 3025\nБир қатор оммавий ахборот воситаларида Қашқадарё вилояти молия бошқармаси бошлиғи Файзулло Юсуповга тегишли экани айтилган видео тарқалди.\nУнда онлайн йиғилиш ўтказаётган Юсупов Косон тумани молия бўлими мудирини ҳақорат қилгани маълум қилинган. Косон тумани молия бўлими мудири эса Юсуповнинг ҳақоратига эътироз билдириб, ўзини ҳимоя қилишга уринган.\n«Сен ҳайвонсан. Тўхтаб тур, сен бола. Сен факсограмма олмасдан туриб молия мудири бўлиб ўтирибсанми ҳали? Чиқар бу ноинсофни»,—дея баттар қизишган Юсуповга тегишлилиги айтилган овоз.\nШунингдек, у «Ҳайвон дедингиз», деб ликиллайди. Ҳайвондан нима фарқи бор бу эшакнинг?!»,— дея ҳақоратни давом ҳам эттирган.\nҚашқадарё вилояти ҳокимлиги матбуот котиби Аҳрор Содиқов мазкур масала юзасидан баёнот берди.\n«Бу ҳолат вилоят ҳокимининг биринчи ўринбосари Н.Эркаев раҳбарлигида Ф.Юсупов ва Ш.Сафаров иштирокида вилоят ҳокимлигида муҳокама қилинди ҳамда иш фаолиятида ходимларга нисбатан одоб-ахлоқ нормаларига амал қилган ҳолда хушмуомила муносабатда бўлиш ҳамда масалаларни қонун доирасида кўриб чиқиш юзасидан вилоят Молия бош бошқармаси бошлиғи Ф.Юсупов қатъий огоҳлантирилди.\nШунингдек, бу каби ҳолатларни вилоятнинг бошқа ташкилотлари раҳбарлари иш фаолиятида қайтарилишини олдини олиш мақсадида, раҳбарларнинг масъулиятини ошириш мақсадида, вилоят Молия бошқармаси бошлиғи Ф.Юсуповнинг масъулиятини кўриб чиқиш юзасидан Молия вазирлигига тақдимнома киритилди»,—дейилади Содиқовнинг баёнотида.\nТаъкидлаш жоизки, Юсупов ушбу лавозимга 2019 йилнинг кузида тайинланганди.\nҚашқадарё Файзулло Юсупов


Anvar Boboev2021-05-31T14:22:04+05:0031 May, 2021|“Йилнинг энг фаол журналисти – 2021”, Матбуот|\nМана шу фаоллик эпкинлари парламент ва айрим депутатлар фаолиятида, сиёсий партиялар «юриш»ларида ҳам кўзга ташланаётгани анчайин қувонарли. Аммо «Бу қанчалик пухта ва асосли? Буларнинг ҳаммаси шунчаки пиар учун эмасмикан?» деган иштибоҳлар ҳам йўқ эмас.\nТан олиш керак, сўнгги вақтларда сиёсий партиялар қонун ижодкорлиги соҳаси ва сайлов кампаниялари билан чекланмасдан мамлакатдаги ижтимоий-сиёсий, иқтисодий ва маданий ҳаётда ҳам овоз чиқариб, муайян жараёнларга муносабат билдириб турадиган бўлди. Баъзан партиялар вакиллари ўртасида даҳанаки жанглар ҳам юзага келмоқдаки, илгари бундай воқеалар фақат хаёлимизда, аниқроғи, орзуларимизда бўй чўзарди.\nБуларнинг барчаси қувонарли, албатта. Чунки «ўсаётганимизни» кўрсатади.\nШу билан бирга, сиёсий партияларимиз билан боғлиқ жараёнларга чуқурроқ қарайдиган бўлсак, айрим ҳолларда ўсиш сунъий тарзда рўй бераётгандек кўринади. Негаки, бир ёқламалик, устувор мақсадга интилмаслик, кўргазмали фаоллик ва жонкуярлик учун жонҳалаклик кўзга ташланиб қоляпти.\nМАҚСАД – ҲОКИМИЯТ!\nМоҳиятдан четлашилганда шундай ҳолат юзага келади. Яъни, бирор нарса ўз моҳиятидан узила боргани сари ундан кўзланган мақсад ҳам мавҳумлашиб бораверади.\nСиёсий партиянинг моҳияти нима? У нима дегани ўзи?\nҲаммамизга яхши маълумки, сиёсий партия (юнонча «πολιτική» – «давлатни бошқариш санъати» ва лотинча «pars» – «қисм» сўзлари бирикмаси) мамлакатда сиёсий ҳокимиятни қўлга киритишни, жуда бўлмаганда, давлат ҳокимияти ва маҳаллий ўз-ўзини бошқариш органларидаги ўз вакиллари орқали давлат бошқарувида иштирок этишни кўзлаган ҳамфикр одамлар гуруҳидир.\nШу мақсадларни кўзламаган партия сиёсий ташкилот мақомига эга бўла олмайди. Унинг вакилларини ҳеч тортинмасдан лўттибозлар гуруҳи дейиш мумкин.\nШу сабабли ҳам сиёсий партиянинг ўз дастури бўлади. Унда мақсадлар ва уларга эришиш йўллари аниқ белгилаб олинади. Шунингдек, сиёсий партиянинг одамларни ўзига оғдира оладиган ўз мафкураси, ўз ғояси, сайловчиларни ишонтира оладиган ўз йўлбошчилари бўлади. Мана шу ресурслар қатъият билан, оқилона ва рационал тарзда ишга солинган, уларга зарур тарғибот-ташвиқот ишлари жўр бўлган тақдирдагина сиёсий партия сиёсий кучга айланади ва бора-бора ўз мақсадига эришади – ҳокимиятни ёки, жуда бўлмаганда, давлат бошқарувида иштирок этиш ҳуқуқини қўлга киритади.\nНазариянинг асосий қисми мана шундан иборат. Бу ўринда чуқурлашиб, сиёсий партияларнинг буржуа ё меҳнаткашларники, ҳукмрон ё тизимли мухолиф, нотизимли мухолиф ё маргинал, ўнгчи, марказчи ё сўлчи, қонуний ё ғайриқонуний каби таснифларини келтиришга ҳожат бўлмаса керак (айрим давлатларда бўлганидек, Пивохўрлар партиясини ҳам). Илло, қадрли газетхон буларнинг барчасидан яхши хабардор.\nШунинг учун моҳиятга ўтиб қўя қолишни афзал билдик.\nДУРБИНДАН ҚАРАСА ҲАМ КЎРМАЙДИ\nБутун дунё сиёсатшунослари бир ҳақиқатни қўшқўллаб ёқлайди – демократик жамиятни сиёсий партияларсиз барпо этиб бўлмайди. Бу табиий. Чунки, ҳаётнинг муайян жабҳалари бўйича ҳамфикр бўлган жамият аъзоларининг манфаатлари сиёсий партиялар орқалигина «сиёсий бозор»га олиб чиқилади. Бир киши ўз-ўзидан айюҳаннос солгани қаёқда-ю, мустақил бир ташкилотнинг тизимли фаолияти қаёқда, дейсиз.\nЭнди бевосита бугунги ҳаётимиз «текислиги»га қайтамиз. Ўзбекистонда нечта сиёсий партия борлигини ҳамюртларимизнинг аксарияти билиши аниқ – кейинги йилларда сиёсий саводхонлигимиз анча юқорилади. Ўйлантирадиган томони сони ёки номида эмас. Моҳиятида! Қайси сиёсий партия қандай мақсадларни кўзлаяптию, қандай ваъдаларни беряпти? Сайловчиларнинг (халқнинг) ишончини қозона оляптими, қозонган бўлса, неча фоизининг?\nИшонч билан айтиш мумкинки, бугунги сиёсий савияси жиҳатидан ўрта синф сайловчи мана шу саволлар қаршисида ўнғайсизланиб қолади. Чунки, узоқ йиллик тоталитар тузум асоратлари бизни, сайловчиларни ҳали тўлиқ тарк этгани йўқ. Биз сиёсий партияларга, умуман, сиёсатга аллақандай ҳадик, баъзан жинканч билан қарайдиган бўлиб қолганмиз ва бу туйғулардан тўлиқ халос бўла олмаяпмиз. Негаки, сиёсий партияларимиз бунда бизга ёрдам бермаяпти. Жамиятда уларнинг негизи йўқ, қандай асосда тузилганидан мутлақ бехабармиз. Ҳукмрон партияни ҳисобга олмаганда, қолганлари беқарор – навбатдаги сайловдан кейин уларнинг қайси бири «тизимли мухолиф» бўлишини олдиндан айтиш қийин.\nАйримлар партияларни калласи баҳайбат, танаси майда ва мўрт мавжудотга ўхшатади. Ўзини ўзи зўрға эплайдиган жонзотга. Бу ажаб эмас.\nАслида тоталитар тузумдан чиққанимизни биринчи навбатда ана шу сиёсий партиялар раҳбарлари ҳар лаҳза ёдида тутиши ва шундан келиб чиққан ҳолда стратегия ва тактикасини белгилаши керак. Биз бундай ҳаракатни кўрмаяпмиз. Ўқитувчилар фалон партияни, косиб ва ҳунармандлар фалон партияни, ёшлар яна фалон бирини, ҳарбийлар унисини кўпроқ ёқлайди, деган таснифлар йўқ бизда ҳали ҳам.\nРостини айтиш керак – биз ўз туманимиз, ўз шаҳримиз, ўз вилоятимиз депутатларини танимаймиз. Ҳаммасига сабаб ўша – моҳиятдан оғиш. Ҳокимиятга, давлат бошқарувида иштирок этишга ҳақиқатан ҳам интилса, оғмас эди. Жамият аъзоси билан сиёсий партия ўртасидаги масофа сира яқинлашгани йўқ. Бу икки индивид дурбин билан қараганда ҳам бир-бирини кўрмайди, танимайди.\nНима учун қайсидир вилоятнинг амалдорлар анчадан буён яқин йўламагани боис хароб аҳволга тушиб қолган қайсидир маҳалласида фақат давлат раҳбари кутилмаганда кириб қолсагина вазият яхшиланишини ўйлаб кўрайлик. Депутат – сиёсий партия вакили, ҳоким – сиёсий партия вакили. Улар – сиёсатчи! Халқнинг овозини олган ана шу шахслар нима учун шундай маҳаллаларга тўсатдан кириб қолмаётгани, беозор айтганда, ажабланарли. Кабинетда ўтириб, ваъзхонлик қилганимиз билан биримиз сира ҳам икки бўлиб қолмайди, ахир.\nҲАММАСИГА ПРЕЗИДЕНТ БАЛОГАРДОН\nСиёсий партияларимиз ўртасидаги рақобатда кўзга ташланадиган сунъийликнинг ҳам бош сабаби моҳиятдан оғишда бўлса керак. Бири тил тозалиги учун, яна бири маънавиятимиз учун «қайғуради». Қайғурмасин, демаймиз. Қайғурсин! Лекин бирламчи мақсаддан оғмасин. Нима учун таъсис этилганини унутиб қўймасин.\nҚонун чиқарувчи ҳокимият фақат ижро ҳокимиятини қўллаб-қувватлаш учун тузилмайди. Ижро ҳокимияти Олий Мажлис ва маҳаллий органларга сайловлардан кейин шаклланади. Яъни, ижро ҳокимиятининг асосини марказий ва маҳаллий қонун чиқарувчи органлар устида турадиган аллақандай мавҳум қудратли ташкилот эмас, мана шу органларнинг ўз аъзолари ташкил этади. Яна ҳам соддароқ айтадиган бўлсак, қонун чиқарувчи ҳокимият ижро ҳокимиятига тобе эмас.\nСиёсий партияларимиз вакиллари мана шу ҳақиқатни дастак қилиб ололмаяпти. Ташқи сиёсат, ички сиёсат, иқтисодий соҳа, ижтимоий соҳа, кадрлар масаласи – ҳамма-ҳаммасига давлат раҳбари балогардон. Инвестиция жалб этиш, ишлаб чиқаришнинг янги турларини очиш, экспортни диверсификация қилиш – барча иқтисодий масалалар бўйича аввал Президент таклиф билдириб, ташаббус кўрсатади. Қолган раҳбарлар (уларнинг ҳаммаси – сиёсий партия вакиллари, сиёсатчилар) фақат қўллаб-қувватлайди. Ваҳоланки, қўллаб-қувватлаш учун раҳбар бўлиш шарт эмас. Амалда уни халқ ўз меҳнати билан қўллаб-қувватлайверади.\nОддий мисол: нима учун Учинчи Ренессанс ғоясини «Миллий тикланиш» партияси эмас, Президент илгари сурди? Бу партия раҳбарлари халқни бирор улуғ ғоя йўлида бирлаштириш, эргаштириш учун шу чоққача нимани ўйладию нима қилди? Номининг ўзи мазкур ғояни айтиб турган бўлса?!\nАйтаверса, мисол топилаверади. Кундалик ҳаётимизга назар ташлайлик. Интенсив боғлар яратишни Қишлоқ хўжалиги ёки Иқтисодиёт вазирлиги (уларнинг раҳбарлари – сиёсий партия вакиллари, сиёсатчилар) таклиф этгани йўқ. Туризмни ривожлантириш бўйича тегишли ташкилот, ёшларнинг вақтини унумли ўтказиш борасида тегишли иттифоқ ё тегишли марказ ташаббус кўрсатаётгани йўқ. Мурувват уйларига ҳам Президент шахсан боришига тўғри келяпти.\nБу ўринда қадим бир масал ёдга тушади. Бир киши йўлда кетаётиб, ўғлини савалаётган отахонни учратади. Сабабини сўраганда, отахон ўғлини айтганини қилмагани учун жазолаётгани аён бўлади. Кейин йўловчи яна бир отахонни учратади. У ҳам ўғлини савалаётган бўлади. Сабабини сўраганда, «бу фақат айтганимни қилади, ярамас, шунинг учун жазолаяпман», дейди отахон.\nБизда ҳам шундай вазият юзага келган. Айтилганни қиламиз, холос. Уни ҳам ҳамиша мукаммал бажармаймиз. Ўлда-жўлда. Баъзида охирига етказмаймиз, баъзан ҳатто умуман бошламаймиз ҳам. Ўзимиздан билиб-ку ҳеч нарса қилмаймиз.\nҲУЖЖАТ НОМИНГИЗ БИЛАН АТАЛСИН!\nХўш, унда сиёсий партияларнинг нима кераги бор? Ҳамма ташвиш давлат раҳбарига қолиб кетадиган бўлса, улар нима учун тузилган? Қўшимча иш ўрни яратиш учундир балки? Ҳар ҳолда раҳбарлар, ўринбосарлар, вазиру директорлар, бошқарувчию раислар, турли мақомдаги депутатлар, қўмитаю комиссиялар масъулларидан ҳайдовчи, ошпаз, фаррошларгача – қанчадан-қанча одам-а! Афсуски, бундай фараз кулгимизни қистатмайди, аксинча, аянчимизни оширади.\nИжтимоий тармоқларда сиёсий партияларимиз сиёсий кучга айлана оладими, деган савол кўп муҳокама қилинаётгани бежиз эмас. Шусиз ҳам оғриқли бўлган бу масала сайлов йилларида яна ҳам долзарблашади. Аччиқ-чучук қилиб кўп гаплар айтамиз. Лекин хулоса қилмаймиз. Амалда ўзимизни ўнгламаймиз. Сайлов ўтиши билан яна баландпарвоз гаплар билан овунаверамиз: демократик сайловимизни ҳамма тан олган бўлади, хорижлик кузатувчилар жараёнга юксак баҳо бериб кетади, янги депутатлик корпуси ва янги ижро ҳокимияти бизни олий марралар сари бошлайди! Шу оҳангдаги чиройли гаплар, вассалом. Кейин яна Президентнинг раъйига қарашда давом этамиз – ишимиз қўллаб-қувватлашдан иборат бўлиб қолаверади.\nПартия тузиляптими, демак, бундан кимдир манфаатдор, дейдилар. Қачонлардир давлат ҳокимиятининг сиёсий лойиҳалари асосида тузилган сиёсий партияларимиз ҳали ҳам «лойиҳачасига» фикрлаш ва фаолият кўрсатиш қобиғида қолиб кетаётгандек, мустақил сиёсий органга айлана олмаётгандек туюлади. У даврлар ўтган, у лойиҳаларнинг ҳомийлари, ижрочилари, манфаатдорлари ортда қолиб кетган бўлса-да, ҳануз ташаббускорлик, креативлик, новаторлик кўзга ташланмайди. «Адолат» адолат тантанаси учун нималар қилгани ё қилмоқчи бўлаётганини билмаймиз. «Миллий тикланиш» миллий тикланиш учун нима қилгани ё қилмоқчи бўлаётганидан бехабармиз. Қани энди бизда ҳам «Болтаев қонуни», «Тешаев тузатиши», «Ўроқов акти», «Хўрозов декларацияси» деган номдор ҳуқуқий-меъёрий ҳужжатлар пайдо бўлса. Қани энди «Фалон партия акцияси» деган оламшумул тадбир тарихимиздан ёрқин ўрин олса. Қани эди одамлар сиёсатчиларни орқаваротдан кузатар экан, «бу киши фалон партиядан» деб ички ҳурмат билан тилга олса.\n«Оила даврасида» газетаси, 14-сон, 1 апрель 2021 йил


Овқат юқига чой қуйиб ичиш — Зикр аҳлидан сўранг\nСаволлар › Мавзу: Турли саволлар › Овқат юқига чой қуйиб ичиш\nBaxodir сўради 5 кун аввал\nАссалому алайкум! Ҳурматли устозлар, манга бир одам овқатланиб бўлгандан кeйин косада қолган овқат юқига чой қуйиб ичиш кeраклигини айтди. Шунга ойдинлик киритиб бeрсангизлар, олдиндан раҳмат.\n"Зикр аҳлидан сўранг" ҳайъати Маъмурият жавоб берди 5 кун аввал\nҲадисларда идишни тозалаб қўйиш келган, лекин унга чой қуйиб ичиш келмаган. Табиатингиз кўтарган ишни қилишингиз мумкин, шайтонга насиба қолдирмасангиз бўлди. Валлоҳу аълам!


Уй-жойларга хизмат кўрсатиш тизими янгича шаклда фаолият кўрсатади\n29.04.2021 Чоп этиш учун\nТан олиш керак, уй-жойларга хизмат кўрсатиш тизими анчайин эскирди, бошқарувда сансоларликлар вужудга келди, аҳоли билан ширкатлар ўртасидаги муносабатлар ёмонлашди. Бу албатта, аҳолининг ҳақли эътирозларига сабаб бўлмоқда.\nХўш, қандай йўл тутсак, бу каби салбий ҳолатларнинг олдини оламиз? Бу анчайин долзарб ва кечиктириб бўлмайдиган масала юзасидан 26 апрель куни Президентимиз кўп квартирали уйларни бошқариш тизимини такомиллаштиришга оид тақдимот билан танишди.\nБугунги кунда мамлакатимизда 37 минг 402 та кўп қаватли уй, уларда 1 миллион 300 мингдан ортиқ хонадон бор. Бу уйларнинг 68 фоизига ширкатлар, 24 фоизига бошқарув компаниялари хизмат кўрсатади, 8 фоиз уйлар эса мулкдорлар томонидан умуман бошқарилмайди.\nУй-жой мулкдорлари ширкатлари 4 минг 430 та бўлиб, шундан атиги 1 минг 350 таси ёки 30 фоизи яхши ишлайди, холос. Қолгани ўрта ва оғир шароитда. Ўрганишларда аниқланишича, тўловлар бўйича тарифларнинг норентабеллиги, ҳисоб-китобларнинг шаффоф эмаслиги, муҳандислик-коммуникация тармоқларининг эскиргани муаммоларга сабаб бўлмоқда.\nКўп ширкатлар ўз вазифасини бажармайди, бунинг учун уларда кадрлар етишмайди. Оқибатда хонадон эгаларининг ширкат ва бошқарув компанияларига ишончи йўқолган. Бадалларнинг тўлиқ йиғилмаслиги туфайли дебиторлик қарздорлиги ошиб кетган.\nДавлатимиз раҳбари кўп қаватли уйларда яшовчи одамларни қийнаб келаётган бу каби ўткир масалага эътибор қаратиб, хизмат кўрсатиш тизимини яхшилаш бўйича мутасаддиларга зарур тавсиялар берди ва муҳим вазифалар қўйди. Хориж тажрибаси асосида кўп квартирали уйларга хизмат кўрсатишни такомиллаштириш бўйича таклифлар ишлаб чиқилди.\nУй-жой коммунал хизмат кўрсатиш вазирлигининг ҳудудий бошқармалари ҳузурида кўп квартирали турар жой фондини таъмирлаш жамғармасини ташкил этиш, уни 35 фоиз республика бюджети, 35 фоиз маҳаллий бюджет ва қолган 30 фоизини мулкдорлар тўловидан жамғариладиган маблағлар ҳисобидан шакллантириш режалаштирилди.\nШу ўринда алоҳида таъкидлаб ўтишни истар эдимки, уй-жойларга хизмат кўрсатиш тизимини янгилаш, аҳолига қулай яшаш ва дам олиш шароитларини яратиш, уйларнинг атрофини ободонлаштириш каби муҳим вазифаларни амалга ошириш Тадбиркорлар ва ишбилармонлар ҳаракати – Ўзбекистон Либерал-демократик партиясининг дастурий мақсадларида ҳам ўз аксини топган. Партиямиз дастурида уй-жой мулкдорлари ширкатлари фаолиятини йўлга қўйиш бўйича ҳам аниқ чора-тадбирлар белгиланган.\nАҳолининг яшаш шароитлари, уй-жойларга хизмат кўрсатиш тизими муҳим ҳаётий масалага айланаётган экан, бу муаммоларни ҳал этишда Олий Мажлис Қонунчилик палатаси депутатларидан тортиб, партиямизнинг маҳаллий Кенгаш депутатлари ҳам фаол иш олиб борадилар, деб ишонаман.\nКўришлар сони: 197


Теҳрон собиқ прокурори депутатлар томонидан қонунга хилиф ҳаракат қилганликда айбдор деб топилди.\nПарламент махсус комиссиясининг бу борадаги ҳисоботи 10 январ куни оммага ошкор қилинди. Унда айтилишича, маҳбусларни сақлаш хоналари йўқлигига қарамай Саид Муртазавий аксил-ҳукумат намойишлари чоғида қўлга олинган 147 шахсни Қаҳризак қамоқхонасига юбориш тўғрисида қарор қабул қилган.\n-Маҳбуслар ҳеч қандай шароити бўлмаган 70 квадрат мертлик хонада озиқ-овқат ва тиббий ёрдамсиз тўрт кун мобайнида сақланган, дейилади парламент комиссияси ҳисоботида.\nҲисобот муаллифлари, шунингдек, Саид Муртазавийнинг уч маҳбус, Муҳсин Руҳоламиний, Муҳаммад Камроний ва Амир Жаводифар Қаҳризак қамоқхонасида менингит касалидан ўлди, деган иддаоларини инкор қилдилар.\n-Маҳбусларнинг ўлимига тоза ҳаво етишмаслиги, санитария нормаларига риоя қилинмагани ва қамоқ нозирлари томонидан калтакланиши сабаб бўлган, дейилади мазкур ҳисоботда.\nПарламент ҳисоботига кўра, Муртазавий аксил-ҳукумат намойишлари чоғида ҳибсга олинган шахсларни Теҳрондаги Эвин қамоқхонасида сақлаш ўрнига, уларнинг барчасини Қаҳризак камоқхонасига юборган.\nМаълум бўлишича, Эвин қамоқхонасида бу маҳбусларни сақлаш учун барча шарт шароитлар бўлган ва қамоқ расмийлари бу ҳақда Теҳрон прокурорини ҳам хабардор қилган.\nАйтилишича, Қаҳризак қамоқхонаси расмийлари қўшимча маҳбусларни қабул қилишдан бош тортган, бироқ Теҳрон прокурори босимидан сўнг, расмийлар ўз розилигини берган.\nЭрон расмийларига кўра, Қаҳризак қамоқхонаси маҳбусларни вақтинча сақлаш мақсадлари учун қурилган ва у ерда расмий қамоқхоналардаги каби тартиб жорий қилинмаган.\nПарламент тафтиш қўмитаси матбуот вакили Козим Жалолий Қаҳризак қамоқхонаси хавфли жиноятчилар, жумладан, ноқонуний наркотик савдосида гумон қилинган шахсларни сақлаш учун қурилганини билдирди.\n12 июн кунги президент сайловидан сўнг бўлиб ўтган намойишлар чоғида қўлга олинганлардан камида уч нафари қамоқхона нозирлари томонидан калтаклаб ўлдирилгани маълум бўлгандан сўнг Эрон олий руҳонийси Оятуллоҳ Али Ҳоманайи Қаҳризак қамоқхонасини ёпиш тўғрисида топшириқ берди. Мухолифат вакиллари қамоқ нозирларини маҳбусларни зўрлаганликда ҳам айблаганлар.\nБироқ парламент комиссияси ўз ҳисоботида бу каби иддаоларни рад этди.


Мазҳабга эргашмасликнинг зарарлари ва унинг ёмон оқибатлари ҳақида. 2- қисм\nТақлид қилувчи – шариат кўрсатмаларига амал қилишда мустақил ижтиҳод қилиш даражасига етмаган шахс бўлиб, бирор бир мазҳаб раҳнамосига эргашишлигини англатади. Яъни, фиқхий мазҳаблар асосчиларидан бири бўлган имомнинг шариатдаги амали ва фикрини қабул қилган ва унга эргашган шахсдир.\nУсулул фиқҳ уламолари, “тақлид – шариатга амал қилишда далилини билмаган шахсни, уни билган ва ечимини берган шахс фикрини англамасдан қабул қилиб, амал қилишдир”, дея таърифланган.\nДемак, муқаллид (тақлид қилувчи) ижтиҳод қилиш даражасига етмаган шахс бўлиб мужтаҳидга тақлид қилиб, унинг фатвосига амал қилади. Худди шу ишнинг ҳукми бўйича ислом уламолари томонидан уч хил фикр илгари сурилган.\nБиринчиси: Ибн Ҳазм ва унга ўхшаш баъзи уламолар тақлид қилиш мутлақо жоиз эмаслиги, балки ҳар ким ўзи мустақил равишда Қуръон ва суннадан ҳукм чиқариши лозимлиги уқтирилган. Бошқа уламолар бу қарашни бутунлай инкор этиб, ҳар бир мусулмон мужтаҳид даражасига етиши мутлақо мумкин эмаслигини баён этишган.\nИккинчиси: тақлид қилишни вожиб деб қарайдиганлар. Улар исломдаги йирик мужтаҳидлардан кейин ижтиҳод эшиги ёпилган ва ижтиҳод қилиш мумкин эмас, деб таъкидлашади.. Бу гапнинг эгалари ҳижрий учинчи асрдан кейин ижтиҳод эшиги ёпилгани ҳақида уламоларнинг қарори чиққанини далил қилиб келтирадилар.\nУшбу гап узоқ муддат ҳукм сурган, қарор сифатида танилган ва унга сўзсиз амал қилинган.\nУчинчидан: мутлақ мужтаҳид бўлмаган киши учун мужтаҳид олимларидан бирига тақлид қилиш лозим бўлади. Баъзи фиқҳий масалаларда мужтаҳид бўлса ҳам, ўз ижтиҳоди ила аниқлай олмайдиган масалаларда тақлид қилиш керак бўлади. Бу йўналишнинг тарафдорлари қуйидаги далилларни келтирадилар:\nАллоҳ таоло “Наҳл” сурасининг 43-оятида айтади:\nفَاسْأَلُواْ أَهْلَ الذِّكْرِ إِن كُنتُمْ لاَ تَعْلَمُونَ.\n“Бас, ўзингиз билмасангиз, зикр аҳлидан сўранг”\nУламолар, бу ояти каримада Аллоҳ таоло билмаган шахс билган инсонлардан сўраши лозимлигига буюрмоқда. Бу эса, одамлар ичида билимли ва билимсизи бўлиши муқаррарлигини далолат қилади. Билмаган биладигандан ўзи билмаган масалани сўраши лозим. Бу эса, ўз навбатида, билимсиз киши олим инсонга тақлид қилиш вожиблигини англатади. Усул уламолари ушбу оятни оми инсон мужтаҳид олимга тақлид қилиши вожиб эканига энг асосий далил деганлар. Ушбу оятга биноан, “ҳаммага тақлид вожиб” деган гап ҳам, “ҳаммага ижтиҳод вожиб” деган гап ҳам тўғри эмаслиги келиб чиқади.\nКиритилган вақти: 01/04/2021 11:51; Кўрилганлиги: 95\nМатериал манзили: https://savad-ul-azam.uz/islam/movements/mazhabga-ergashmaslikning-zararlari-va-uning-yomon-oqibatlari-haqida-2-qism\nЧоп этилган вақт: 06/12/2021 22:36


Туркиянинг Исроилдаги элчиси 6 йиллик танаффусдан сўнг ўз вазифасини бажаришга киришади\n15:50 / 02.12.2016\nТуркиянинг Исроилдаги элчиси Камол Окем 12 декабрь куни Исроил президенти Реувен Ривлинга ишонч ёрлиқларини топшириб, ўз вазифасини бажаришга киришади. Икки мамлакат ўртасидаги дипломатик муносабатлар олти йиллик танаффусдан сўнг яна тикланмоқда. Бу ҳақда Anadolu агентлиги ўз манбаларига асосан хабар бермоқда.\nИсроилнинг Туркиядаги элчиси Эйтан Нае эса Анқарага куни кеча етиб келган.\nМаълумот учун, Исроил ва Туркия муносабатларининг ёмонлашуви 2010 йилда Ғазо сектори бўйлаб блокадани ёриб ўтишга ҳаракат қилган кемалар карвони исроиллик ҳарбийлар томонидан тўхтатиб қолингач юз берган. Натижада ҳар икки мамлакат ўз элчиларини чақириб олди. Элчиларни қайтариш ҳақидаги ўзаро қарор эса ёзда исроил-турк муносабатларини тиклаш ҳақида имзоланган келишув пунктларидан бирида белгиланган.\nТуркия элчи Исроил лавозим


COVID-19нинг навбатдаги таҳдиди — Review.uz\nCOVID-19нинг навбатдаги таҳдиди\nЕООИнинг қишлоқ хўжалиги маҳсулотлари экспортига қўйган тақиқи Ўзбекистонга таъсир қиладими?\nЕвроосиё иқтисодий комиссияси Кенгаши томонидан жорий йилнинг 31 март куни бир қатор қишлоқ хўжалиги ва озиқ-овқат маҳсулотларини Иттифоқ ҳудудидан экспорт қилишни тақиқлаш тўғрисидаги қарори қабул қилинди. Мазкур тақиқ 2020 йил 30 июнга қадар белгиланган. Рўйхатдаги тақиқланган товарларнинг қайсилари Ўзбекистон Республикасига импорт қилинар эди ва бу қарор мамлакатимиз учун қандай оқибатларга олиб келиши мумкин?\nЎзбекистон Республикасига ЕОИИ давлатларидан импорти сифатида киритилаётган маҳсулотлар.\nҚозоғистон Республикасидан импорт қилинаётган гуруч бундан мустасно, Қозоғистонга гуруч экспорт қилиш тақиқланмаган.\nЮқоридаги жадвалдан келиб чиқиб шуни айтиш мумкинки, пиёз, саримсоқ, шолғом, жавдар, гречка, тариқ, гречкадан тайёр озиқ-овқат маҳсулотлари экспортининг тақиқланиши Ўзбекистондаги озиқ-овқат хавфсизлининг барқарорлигига таъсир қилмайди, чунки Ўзбекистон бу молларни ЕОИИ ҳудудидаги давлатлардан деярли импорт қилмайди. ЕОИИ мамлакатларидан нисбатан сезиларли ҳажмда ёки қишлоқ хўжалиги учун хом ашё сифатида импорт қилинадиган гуруч, соя ва кунгабоқар уруғи экспортига қўйилган тақиқлар айрим хавотирларга сабаб бўлмоқда.\n2019 йилда Ўзбекистонга 13,8 миллион доллар қийматидаги гуруч импорт қилинди, шундан ЕОИИдан 9,3 миллион долларлик, шу жумладан Қозоғистондан 8,1 миллион долларлик (Умумий импорт қилинган гуруч ҳажми 2017 йилда 27,8 минг доллар, 2018 йилда эса - 6,3 миллион долларга тенг бўлган). 2020 йил январь-февраль ойларида асосан Қозоғистон, Покистон ва Россиядан 13,8 минг долларлик гуруч импорт қилинди.\nГрафикдан кўриниб турибдики, гуруч импорти ўтган йилнинг ўрталаридан буён пасаймоқда ва жорий йилнинг биринчи ойларигача паст даражада сақланиб қолди, буни 2019 йилда мўл гуруч ҳосили билан изоҳлаш мумкин. Ҳолбуки 2018 йилда қурғоқчилик туфайли шоли экинлари ҳосили жуда кам бўлди, бу эса четдан кўпроқ гуруч импорт қилиш заруратини туғдирди. Шу муносабат билан жорий йилда мамлакатда гуруч етишмаслиги кутилмаяпти. Бундан ташқари, 2018-2019 йилларда Қозоғистон Ўзбекистонга асосий гуруч етказиб берувчи бўлган ва ЕОИИ томонидан ўрнатилган гуруч экспортига қўйилган тақиқ Қозоғистонда ишлаб чиқарилган гуручга таалуқли эмас.\nЎсимлик ёғлари учун хом ашё\nСоя ва кунгабоқар уруғлари Ўзбекистонда катта миқдорда етиштирилмайди. Ушбу хом ашёлардан тайёрланган маҳсулотларнинг асосий қисми - асосан ўсимлик ёғи чет элдан келтирилади ва асосий етказиб берувчилар айнан Евроосиё иқтисодий иттифоқи мамлакатлари – Россия ва Қозоғистондир.\nМаҳаллий ёғ-мой саноати озиқ-овқат саноати учун ҳам, бир қатор соҳалар учун ҳам маҳсулот ишлаб чиқаради. Бу мойли ўсимликларни ишлаб чиқариш, ўсимлик мойларини турли хил маҳсулотларга - ишлаб чиқариш мумкин бўлган ва техник ўсимлик мойлари, маргаринлар, саноат мойлари, майонезлар, глицерин, хом ва дистилланган ёғ кислоталари, кир ювиш воситалари ишлаб чиқариш ва қайта ишлашни ўз ичига олади. "Ўзёғмойсаноат" уюшмаси веб-сайтида тақдим этилган маълумотлардан кўриниб турибдики, мамлакатда ёғ-мой маҳсулотларига бўлган йиллик талаб 400 минг тоннадан ошади. Истеъмол бозорида ўсимлик ёғининг ўртача истеъмоли аҳоли жон бошига йилига камида 14 кг. Бундан ташқари, қайта ишлаш саноати эҳтиёжи йилига 250 минг тоннани ташкил этади. Мамлакатда 240 дан ортиқ ёғ-мой корхоналарида 15 минг киши ишлайди. Мавжуд ўсимлик мойини ишлаб чиқариш қуввати йилига 425 минг тонна. Айни пайтда мамлакатда қарийб 280 минг тонна ўсимлик мойи ишлаб чиқарилмоқда. Шундан 82 минг тонна кунгабоқар ёғи. Қолган қисми импорт ҳисобидан қопланади. Ўзбекистон Республикаси Давлат статистика қўмитаси маълумотларига кўра, 2019 йилда 159,5 минг тонна ўсимлик (тозаланган) ёғ ишлаб чиқарилган бўлса, 2018 йилда 185,1 минг тонна ишлаб чиқарилган. Бу йилнинг дастлабки икки ойида 26,7 тоннани ташкил этди, шунингдек, ўтган йилнинг шу даврига нисбатан 9,1% га камайди.\nШу билан бирга, ўсимлик мойини, хусусан, соя ва кунгабоқар ёғини ишлаб чиқариш ҳам хом ашёнинг импортига боғлиқ. 2019 йилда ишлаб чиқариш қувватлари 800 минг тонна соя ва кунгабоқар уруғларини қайта ишлашга имкон берди. Ўзбекистон учун одатий бўлмаган мойли экин майдонларининг кўпайишига қарамай, ишлаб чиқариш қувватларини ўрнатиш учун ўз хом-ашё базаси ҳали ҳам етарли эмас. 2019 йилда 269 минг тонна кунгабоқар уруғи ва 17 минг тонна соя уруғи импорт қилинди, яъни қайта ишлаш қувватининг 35 фоизи импорт хом ашё ҳисобига таъминланади ва мавжуд қувватлар тўлиқ тўлдирилмаган шароитда ишлаб чиқариш ҳажмида импорт қилинадиган хом ашёнинг улуши юқори бўлади.\n2019 йилда майдаланган ёки майдаланмаган соя уруғи 7,3 миллион АҚШ доллари миқдорида импорт қилинди, унинг 99 фоизи ЕОИИ мамлакатлари - Россия ва Қозоғистондан ҳиссасига тўғри. Жорий йилнинг дастлабки ойларида импорт ҳажми ошди. Соя уруғи мамлакатимизда ўсимлик мойини ишлаб чиқариш учун ишлатилганлиги сабабли, ҳозирги вақтда республикада соя хом ашёси заҳираси мавжуд эмас, дейишимиз мумкин. Мазкур вазиятда ЕОИИ томонидан киритилган тақиқ маҳаллий ёғ ишлаб чиқарувчиларга салбий таъсир қилади ва тегишли тайёр маҳсулотлар импортининг ошишига олиб келади.\nКунгабоқар уруғлари. Ўзбекистон ёғ-мой саноати кунгабоқар уруғлари импортига боғлиқ. Асосий етказиб берувчилар - Қозоғистон ва Россия. 2019 йилда 78 миллион доллар импорт қилинган, шундан 76,2 миллион доллари ЕОИИ мамлакатлари ҳиссасига тўғри келган. Бу йилнинг дастлабки икки ойида ўтган йилнинг шу даврига нисбатан сезиларли даражада пасайиш кузатилди. Шу асосда ҳар йили тайёр кунгабоқар ёғи импорти ошиб бормоқда.\nШундай қилиб, агар ҳозирги вақтда ёғ-мой корхоналарида хом ашё заҳиралари мавжуд бўлмаса, ЕОИИ давлатларидан уруғлик импортининг тўхтатилиши кунгабоқар ёғини маҳаллий ишлаб чиқаришга салбий таъсир кўрсатиши мумкин ва унинг импорти кўпайиши мумкин. Бу маҳаллий ишлаб чиқарувчиларнинг товарлар импорти жўғрофиясини диверсификация қилишга мажбур қилади. Бундан ташқари, ушбу тақиқни ЕОИИ мамлакатларидаги эпидемиологик вазият ёмон тарафга ўзгарган ўзгаришига тайёр бўлиш керак. Бундан ташқари, ЕОИИ томонидан тақиқланган товарлар рўйхатини кенгайтирилиши ҳам мумкин.\nКўрилаётган чоралар. Яқин савдо шерикларимиз томонидан бир қатор қишлоқ хўжалик маҳсулотлари экспортига қўйилган таъқиқлардан келиб чиқадиган хатарлар ҳақида гап кетганда, мамлакатда иқтисодиётнинг импортга боғлиқ тармоқлари ва озиқ-овқат бозорига салбий таъсирини камайтириш бўйича кўрилаётган чораларни ҳам таъкидлаб ўтиш зарур бўлади.\nШу жумладан, ёғ-мой саноатида ишлаб чиқаришни маҳаллийлаштириш ва импорт ўрнини босиш сиёсати фаол олиб борилмоқда. Олдинги йилларда корхоналарда замонавий ишлаб чиқариш технологиялари жорий этилиб, хомашё базаси тобора кўпайиб бормоқда. 2019 йилда “Ўзёғмоймаҳсулот”ассоциацияси таркибига кирувчи корхоналари томонидан 6 та лойиҳа бўйича 21 минг тонна маҳаллийлаштирилган маҳсулотлар ишлаб чиқарилди. Импорт ўрнини босиш ҳажми 10 млн. АҚШ долларидан ошган бўлса, 2019 йилда уюшма корхоналари томонидан 140 дан ортиқ инвестиция лойиҳалари амалга оширилди. Кейинги йилларда маҳаллийлаштирилган маҳсулот ишлаб чиқаришни кўпайиши кутилмоқда. Мой уруғларини ишлаб чиқариш ҳажми 2019 йилдаги 51 минг тоннадан 2021 йилда 100 минг тоннагача ошириш режалаштирилган. Бундан ташқари, 2023 йилга келиб кунгабоқар уруғларини қайта ишлаш қувватини йилига 1,1 млн. тоннагача ошириш режалаштирилмоқда. Бундан ташқари, ислоҳотлар доирасида саноат корхоналарига импорт қилинадиган мойли ўсимликларига қўйилган божхона тўловларини бекор қилиш, республикада ишлаб чиқарилмайдиган ва ёғ-мой маҳсулотларини ишлаб чиқаришда ишлатиладиган асбоб-ускуналар, бутловчи буюмлар, материаллар импортини ҚҚСни тўлашдан озод қилиш шаклида имтиёзлар берилди.\nБироқ, бир қатор тармоқларнинг импортга боғлиқлиги сақланиб қолганда ва CОВИД-19 га биноан кўрилган чоралар шароитида, қўшимча давлат кўмагисиз қийин аҳволга тушиб қолган корхоналар учун курашиш қийин бўлади. Давлат инқирозга қарши кенг кўламли чора-тадбирларни қабул қилди, бу эса корхоналарни ишлаб чиқариш ва бандликни қийин шароитларда сақлашга имкон беради. Улар орасида қуйидагиларни таъкидлаш лозим:\n- коронавирус инфекциясининг тарқалишига қарши чеклов чоралари туфайли молиявий қийинчиликларга дуч келган корхоналарнинг банкротлик процедураларини бошлашга 2020 йил 1 октябргача мораторий эълон қилиш;\n- мол-мулк солиғи, ер солиғи ва сув ресурсларидан фойдаланганлик учун солиқни тўлашни кечиктириш ва фоизларни тўлашни тўхтатиб қўйиш;\n- кредитлар бўйича тўловларини кечиктириш;\n- ташқи савдо операцияларидан муддати ўтган дебиторлик қарздорликлари учун тадбиркорлик субъектларига нисбатан жарималар қўлланилишини тўхтатиб туриш;\n- ташқи савдо операцияларидан муддати ўтган дебиторлик қарздорликни тўлаш эвазига хўжалик юритувчи субъектларга технологик ускуналар ва хом ашёларни олиб кириш бўйича 2020 йилда бир марталик операцияларни амалга оширишга рухсат бериш;\n- божхона расмийлаштирувини тезкор равишда ўтказиш.\nШуни ҳам таъкидлаш керакки, давлатнинг асосий вазифаларидан бири мамлакатда озиқ-овқат хавфсизлигини таъминлаш бўлиб, бу йўналишда ҳам тегишли чоралар кўрилмоқда. Мавжуд шароитда масъул вазирлик ва идоралар томонидан истеъмол товарлари ишлаб чиқариш учун хом ашё ишлаб чиқариш ҳажмининг мониторинги ташкил этилди. Импорт харидлари ва бозорга аралашиш учун озиқ-овқат маҳсулотларининг рўйхати ва зарур ҳажмлари аниқланди. Бир қатор озиқ-овқат маҳсулотларига 2020 йил 31 декабргача божхона ставкалари бекор қилинган. Улар орасида ўсимлик мойлари ҳам бор. Мамлакатда озиқ-овқат маҳсулотлари, шу жумладан импорт қилинадиган маҳсулотлар билан етарли даражада таъминланган.\nХулоса қилиб айтганда, ЕОИИ томонидан юқорида қайд этилган товарларни экспортига қўйилган тақиқ маҳаллий ишлаб чиқарувчилар учун бир қатор қийинчиликларни туғдириши мумкин. Аммо умуман олганда қисқа муддатда мамлакатнинг озиқ-овқат хавфсизлигига жиддий таъсир кўрсатмайди. Бундан ташқари, коронавирусга қарши амалга оширилаётган ислоҳотлар доирасида ҳам, хусусан, мой ва ёғларга давлат томонидан кўрсатилаётган ёрдамни камайтиради. Кўрилаётган чоралар ташқи бозорда қийинчиликларга дуч келаётган корхоналарга, хусусан, хом ашё импорт қилувчиларга ишлаб чиқариш ва иш ўринларини сақлаб туришга имкон беради. Натижада бу мамлакатнинг озиқ-овқат хавфсизлигига путур етказмайди.\n"Экономическое обозрение" журнали, №4 (244) 2020


ЎзА - Шомуродов – Ўзбекистоннинг энг қиммат футболчиси\n23.12.2019 Чоп этиш версияси\nШомуродов – Ўзбекистоннинг энг қиммат футболчиси\nБугун Transfermarkt портали 2019 йил якунларига кўра футболчиларнинг янги трансфер нархларини белгилади.\nНашр мутахассислари “Ростов” клубининг ўзбекистонлик ҳужумчиси Элдор Шомуродовнинг трансфер нархини 6,5 миллион еврога баҳолади. Натижада 24 ёшли футболчимизнинг “қиймати” сентябрда белгиланган 2,5 миллион еврога нисбатан икки баробарга ошди.\nМазкур кўрсаткич Элдор Шомуродовни “Ростов”нинг ҳам, Ўзбекистон Миллий термасининг ҳам энг қиммат ўйинчиси бўлишини таъминлади.\n“Ростов”да Шомуродовдан кейинги ўринда энг қимматбаҳо футболчи сифатида Роман Еременко (4 млн. евро) қайд этилган бўлса, Миллий терма жамоада “Шанхай СИПГ” футболчиси Одил Аҳмедов (4.5 млн. евро) энг қимматбаҳо футболчи бўлиб турибди.\nМаълумот ўрнида, охирги вақтларда Элдор Шомуродовга Европанинг бир қатор гранд жамоалари томонидан катта қизиқиш билдирилмоқда. Улар орасида Франциянинг “Лион”, “Лилль”, Германиянинг “Шальке-04” ҳамда Испаниянинг “Севилья” клублари сингари катта жамоалар ҳам бор.